url: =Khasiangtho Pasian: Hong Paina ~ Rev. Zam Khat Kham :: ZOMI DAILY\nposted on 10 March 2015 at 11:04 am Lomkholna: Article, Biakna, Zamkhatkham\nKhasiangtho Pasian: Hong Paina\n(God the Holy Spirit: His Coming)\nPentecost ni a Khasianghto leitunga ong paina pen dispensation dangte a a nasepte tawh kizoma etkhop ding ahi hi. Thuciam Lui hun lai-in Khasiangtho pen mun khempeuh a om Pasian bangin leitungah om a; ahi zongin Pentecost ni in leitung ah hong pai hi. Tu khanghun-in leitungah oma Pentecost ni a hong pai bang dan mah-in rapture ciangin leitung panin paikhia ding hi. Khasianghto tawh kisai hih thumaan thutak i tel theih nadingin leitung tawh kizoma a omzia tuamtuamte i ngaihsut ding kisam hi.\nA. Thuciam Lui Hun Lai Khasiangtho\nZeisu Khazih ong pai masak hun mateng hun sawtpi sung, Khasiangtho mun khempeuh’a a om bang dan mah-in leitung ah om a, ama’ deihna bangin Pasian’ mite’ sung leh tua mite’ tungtawnin nasem hi (Piancil. 41:38; Pai. 31:3; 35:31; Gamlak. 27:18; Job 33:4; Late 139:7; Hag. 2:4-5; Zech. 4:6). Thuciam Lui hun lai-in hih leitung a kipiansakna leh Khasiangtho a kizopna kimu thei hi. Misiangthote leh kamsangte’ tungah Pasian’ thumaan thutak a kilaakna ah zong na kihel hi. A kigelh Laisiangthote hu na muam-a, leitung ah mawhna khaamin, nalamdang na bawl hi. Hihte khempeuh in Thuciam Lui hun lai-in Khasiangtho nakpi-in gamtang ahihna hong lak hi; ahi zongin, Thuciam Lui hun lai-in Khasiangtho in thu ummi khempeuh tenden cih bel om lo hi. John 14:17 in a gen mahbangin, Khasiangtho amaute “tawh” om khawma, amaute’ “sungah” om lo hi. Tua mahbangin, Pentecost ni ma peuhmah in Khasiangtho in mi khatpeuh a ciaptehna ahi a, a baptaizna cih ahi zongin om lo hi. Tua tawh kizui-in, Pentecost ni khit ciangin tua ma hunte sangin Khasiangtho’ nasepna lianzaw ding cih lam-et huai pah hi.\nB. Leitunga Khazih Nuntakna Sunga Khasiangtho\nThum gawm Pasian khat sunga Tapa Pasian ahi Zeisu Khazih ci leh sa hong suakin leitung mahmah hong omna in Khasiangtho nasep zia tampi kikhelsak ding hi cih up huai a, tua bang zong hi takpi hi.\n1. Nungak sianghto naubu sungah Pasian-mihing ahi Khazih a gaisak Khasiangtho ahi hi. A kituiphum laitakin Khazih’ tungah vakhu lim-in Khasiangtho hong kumsuk hi. Tua banah ah tawntung Khasiangtho tungtawnin Khazih amah leh amah Pasian tungah biakpiakna-in kipia hi, ci-in Laisiangtho in hong hilh lai hi (Heb. 9:14).\n2. Leitungah Khazih a nuntak sunga Khasianghto tawh a kizopna pen a khangtoto kizopna ahi hi. Khazih in a nungzuite’ tungah Khasiangtho ngen le uh ngah ding uh ahihna gen masa hi (Lk. 11:13). A beisa hunin Pasian’ deihna bangin mihingte’ tungah Khasiangtho tung ngei zel hi napi-in, mihingte’ ngetna tawh a lungsim sung vuahsunga a ten nading thu peuhmah om ngei nai lo a, hamphatna thak ahi hi. A nasepna khum dekta-in a sih maseuh-in Khazih in, “Pa’ tungah ka ngen dinga, amah in a tawntunga hong ompih dingin Huhpa dang khat, Khasiangtho hong pia ding hi” (John 14:16-17). Tua bang mah-in, a tawhkik khit ciangin amaute mut-a, “Khasiangtho ngah un” na ci a (Jphn 20:22), tua Khasiangtho a ngah nadingun tungla pan vangliatna a ngah matengun Jerusalem ah ngak uh hi (Lk. 24:49; Sawltak.1:4)\nC. Pentecost Ni A Khasiangtho Hong Paina\nPa (John 14:16-17,26) leh Tapa (John 16:7) in a kamciam bangin leitungah mun khempeuh a om Pa ahi den Khasiangtho mah Pentecost ni-in hong pai hi. Leitunga om densa hi napi-a Pentecost ni a hong paina pen leitungah a omsuaksuak dinga hong pai ahi hi. Pa Pasian mahmah zong mun khempeuh ah om napi-in (Eph. 4:6), “vantunga om kote’ Pa” ahi hi (Matt. 6:9). Tua mahbangin, Tapa Pasian mahmah zong mun khempeuh ah om napi-in (Matt. 28:20; Col. 1:27), tu laitaka a omna pen Pasian’ ziatlam-a tu ahi hi (Heb.1:3; 10:12). Tua bang lian mah-in\nKhasiangtho zong mun khempeuh a om ahih hangin tu-in leitunga om ahi hi. Pentecost Ni a hong paina pen hih leitunga a omna kipatna ahi hi. A omna mun vantung pan leitungah kikhel hi. Nungzuite in a ngak ding vua kivaikhak zong hih mah ahi hi. Khasiangtho hong pai loh-in hehpihna hun ahi tuhun kipan thei lo hi.\nMailam ah tuhun-a Khasiangtho nasepnate i gen ding hi. Khasiangtho Pasian in a masapen-in John 16:7-11 sung kigen bangin mawhna, thumaanna leh thukhenna thu ah leitunga mawhna laktel hi. Mi khat in Khazih’ thu tel sinsena a up theih nadinga a kigingkholsak Khasiangtho’ nasepna hi a, hehpihna nasepna hi-in Satan in a lungsim mit a tawtsak thu um lo mite in hih thugil thumte a muh theih nadinga Khasiangtho’ nasepna ahi hi.\n1. Thu um lo mi khat in Zeisu Khazih ama’ Honpa banga a up lohna pen hotkhiatna a ngah theih loh nadinga khaktan mawhna hi, cih Khasiangtho in telsak hi. Tua mi a kilawmna, ama’ lungsima a puakzia, leh thu dang khatpeuh hi lo hi. Up loh mawhna in hotkhiatna a ngah loh nadingin khaktan hi (John 3:18).\n2. Thu um lo mi khat Pasian’dikna theisak hi. Leitungah a om lai-in Khazih mahmah Pasian’dikna lim hi pah a; amah a omnawn loh ciangin Pasian’ dikna a pulaak dingin Khasiangtho kisawl hi. Hih banga a pulaakna ah Pasian in mite’ sep zawh loh zah dingin a dikna hong kal a, mihingte’ sepna peuhmah tawh hotkhiatna kingah ngei lo ding, cih hong lak hi. Tua banah, Khazih upna tawh dikna kingah thei hi, cih thu Pasian’ Khasiangtho in hong pulaaka, mi khat in Zeisu Khazih a up ciangin tua mi mi dikin kicamteh a, upna hangin diktansak-in om a, a mimal mahmah leh singlamteh tunga a sepna a dik Khazih sungah Pasian in sang hi (Rom. 1:16-17; 3:22; 4:5).\n3. Hih leitung kumpipa Satan mahmah singlamteh tungah thu kikhen khina, tawntung gawtna thuak dina kikoihsa hi, cih thu pulaak hi. Hih thu in singlamteh tunga nasep kizo taktak-a, thukhenna kinei khin-in, Satan kizo khin-a, Khazih a um mi peuhmah in hotkhiatna ngah thei ta hi, cih thu ahi hi. Thu um lo mi khat in hotkhiatna a ngah nadingin hih thute a veka a tel kul cih hi lo a, tua mi in Zeisu Khazih a mi mahmah leh a nasepte tel sinsena a up theih nading ciang Khasiangtho in pulaak hi, cih thu ahi hi.\nThuciam Lui hun lai mahmah in zong Khasiangtho’ nasepna lo-in mi khat in um-in hotkhiatna a ngah theih loh mahbangin tanglai hun dangte in hih banga Khasiangtho’ nasepna pawlkhat om sam hi. Ahi zongin, Khazih si-a a thawhkik khit tu khanghun ciangin hih thute kitelzaw semsema, Khasiangtho mahmah leitung ah hong pai-a hong tenna zong thu um lote’ tungah hih banga a pulaak theih nading mah ahi hi.\nHih khanghun ading Pasian’ tupnate pawlpi kilaktohna rapture tawh hong kicin ciangin, hih leitunga Khasiangtho hong paina ‘ tupna khempeuh kicing dinga, Pentecost ni a hong pai bang teektekin hih leitung pan paikhia ding hi. Zeisu Khazih hih leitung ah hong pai-a a nasep ding khempeuh a zawh khit cianga vantung ah a ciah kik tawh kibang lian hi. Khazih bangmah-in, Khasiangtho zong mun khempeuh ah a omna kizom paisuak dinga, rapture khit ciang mahmah in zong Pentecost ni ma-a a sep bangin na sem lai ding hi.\nHih thute tawh kizui-in, tu khanghun pen, Khasiangtho nasep deuh hun kici thei a, Jew-te leh Gentile-te lak panin Khazih pumpi a piangsak ding thu um mi pawlkhat a sapkhiat laitak ahi hi. Rapture khit ciangin Khasiangtho in na sem lai dinga, Kum Tul Maaanna hun sung ah zong semin, tua hun ciangin tu khanghun-a Khasiangtho baptaizna kici pen sim loh Khasiangtho nasepna khempeuh om kim kha ding hi. Hotkhiatna i ngah nading leh leitung buppi ading a kiciang ding, a diakdiakin a um mite in hotkhiatna a ngah theih nadingin Khazih hong paina a kisap hamtang bangmah-in Khasiangtho hong paina pen a thupi mahmah, tu khanghuna Pasian’ nasepna ah a om loh a phamawh ahi hi.\n1. Pentecost ma-in leitung ah Khasiangtho bangci bangin om hiam?\n2. Thuciam Lui sungah Khasiangtho nasepna thupi bangte kimu thei ahi hiam?\n3. Thuciam Lui hun lai-a Khasiangtho thu um mite “tawh” a om khopna leh tu khanghuna thu um mite’ “sunga” a omna bangci-in kilamdang ahi hiam?\n4. Khazih a gaina leh a suahna ah Khasiangtho in bang sem hiam?\n5. Lungdamna thubute hun lai-a Khasiangtho nasepnate bang hiam?\n6. A nungzuite’ Khazih in mut khin napi-in (John 20:22), bang hangin Khasiangtho hong pai nadingin Pentecost ni dong ngak kul hiam?\n7. A nungzuite a ompih den ding a dang Huhpa a piak nading Khazih in a kamciamna ah Khasiangtho nasepna thak bangte kamciam ahi hiam?\n8. Pentecost ni a Khasiangtho hong paina a bangci bang hi a, amah mun khempeuh a a omna tawh bangci bangin kizom ahi hiam?\n9. Leitung buppi phawksak thu thumte bangte ahi hiam?\n10. Pentecost ni-a Khasiangtho hong paina ah Khasiangtho’ nasep thupi bangte kingaihsun thei ahi hiam?\n11. Tu khanghun in Pa leh Tapate’ tenna koi mun tak ahi hiam?\n12. Tu khanghunin Khasiangtho tenna koi mun ahi hiam?\n13. Rapture hun ciangin Khasiangtho nasepna bangci bangin kikhel ding ahi hiam?\n14. Rapture khit ciangin Khasiangtho in hih leitung ah na a sem lai ding hiam?\n15. Kum tul maanna hun sungin Khasiangtho’ nasepna bangci bang hi ding hiam?\n16. Tu khanghuna Pasian’ deihna tawh kizomin Khasiangtho’ nasepna bangzah-in thupi ahi hiam?\nPrevious: Ama’ Gam In Bei Hun Nei Lo! ~ Rev. Zam Khat Kham\nNext: Pasian’ Khut Sung Ah ~ Rev. Zam Khat Kham\nZomi Pasian’ La Album thak “Lamdang Thupha” by Muanpi


timestamp: atn

url: =USCIS vaitawh kisai theihhuai pawlkhat :: ZOMI DAILY\nposted on 17 March 2018 at 7:13 pm Lomkholna: News, USA, Zomi\nUSCIS vai tawh kisai theih huai pawlkhat\nTuni (March 15, 2018, Thursday) IRC pan Uliante tawh kimuhkhopna pan USCIS vai tawh kisai theih huai pawlkhat (Ka phawk khak pak teng):\n1. US gam sung khempeuh pan kawlgam mi 1000 val interview kisam ding hi.\n2. Tu aa interview akisam te pen Green card leh Citizen asiau lai te (pending case nei te) bek akisam hi aa, Citizenship ngah khin sa te tawh kisai lo, kisai nawnlo hi.\n3. Citizenship ngah khin sa te kua mah kisam nawnlo dingaa, hong kisam khak zen zen leh zong interview pai kul lo lel hi. Ahi zong in USCIS te email khak in citizen i hih lam leh interview cancel vai gen kul hi.\n4. Min kibang te a kisam hi lo aa, min bek hi lo suah ni (DOB) leh Nu leh Pa min a kibang sit set te bek akisam kik ahi hi. **Behlapna – I min tak tak tawh hong tung te atamzaw bangmah patauh kul lo hi. Min vai tawh hi lo adang thu tawh interview zong pawlkhat kisam aa, ahi zongin tawm mahmah in dotna zong tawm hi (gentehna – DUI, criminal case nei te).\n5. Tu aa interview akisam te pen Malaysia pan UNHCR tung tawn (2009-2010 sung teng UN ngah/siaute) aa hong tungte bek akisam hi aa, adang Gam (e.g. Thai, India) te pan hong tungte kihel lo (pa lo) hi. **Behlapna – Guam leh Mexico pan hong tungte, Kawlgam pan direct hong lut te kihel lo (pa lo) uh hi (Guam leh Mexico pan hong tungte pen Refugee hi lo, Asylee hi uh aa, Kawlgam pan passport tawh hong lut/pai vi ve na hi uh hi).\n6. Interview akisam te pen adiak diak in Malaysia ah 2009-2010 kikal refugee asiau/ngah te ci uh hi. ** Behlapna – tu ciang ciang interview akisam te pen 2009-2010 sung UN ngah/siau te atam zaw ci uh hi…\n7. Citizenship i siau ciang ahih theih leh min khel pah nai kei leng hoih zaw phot ding hi. Citizenship test aung (pass) khin napi min khel hang tawh pawlkhat kisam kik nawnlo aa, tuate in IRC contact in huhna ngen thei uh hi.\n8. Citizenship test aung (pass) khin in “Kiciamna” na hih nai kei aa interview lai na ngah leh pai le cin hoih ding hi.\n9. Ahih thei lai teng Green card tawh gamdang pai khia kei leng hoih pen ding hi. **Behlapna – Green card tawh Kawlgam ciah te pawlkhat US sung lut kik ding hamsa cih thu kiza hi.\n10. Interview sapna i ngah leh Kamphen (interpreter) khat cial in hoih tak kigin ding kisam hi. Interview ah na taangthu leh UN na phi dan te hong kidong suk suk ding hi.\n11. Azen zen in UN case na manggilh leh “manggilh ing, thei nawn keng” ci lel in. Na upmawh genkhia ngei kei in.\n12. Interview ah ahih theih leh na Zi, na Ta teng khempeuh tawh va pai in. Officer te alungsim uh atawm atam sukha ding uh hi.\n13. Interview ah ken ding akisam lai, card khempeuh ahi thei zah kiging in. (e.g. UNHCR registration card, Burmese Birth certificate, Baptism certificate, Household list, Green card, State ID, community organization card (ACR, ZAM, CRC)).\n14. Interview i kiat khak zenzen leh zong US ah a suak i Tate bangmah nawngkai sak zo lo ding hi.\n15. Interview ah recording hong kibawl ding ahih manin kamphen (interpreter) pa in na gen te bek hong phen sak ding thupi ding hi.\nIRC pan huh theihna te pawl khat:\n1. Interview sapna lai i ngah leh IRC te amanlang pen in contact ding hong hantawn uh hi.\n2. Interview ah Sitni (lawyer) akisap leh hong vaihawm sak thei ding uh hi (ahi zong sum tawh cial kul ding hi).\n3. UN case te i manggilh khak leh hong laksak kik thei ding uh aa, hun belh them piak ding kisam ci uh hi.\n4. Pending case te zong hong kan sak thei ding uh hi.\n5. Akisam bangbang in advice hong pia thei ding uh hi.\nIRC pan palai hong kihel thei te:\n1. Terry – Deputy Director\n2. Laura Brown – Immigration service coordinator and DOJ accredited representative\nInternational Rescue Committee (IRC), Baltimore, MD\nKa phawk khak paak teng hi… Lungdam ei…\n(Hong behlap to to lai ning ei)…\nPrevious: Malaysia, Kuala Lumpur khuasung aom GHKL zato meikang\nNext: Malaysia, Kajang vengsung aom Hotel khatah Myanmar pasal khatin numeikhat dawtlum


url: =Uniform tawhkiteen’na mopawi ~ Lengtong Pauno :: ZOMI DAILY\nposted on 16 December 2017 at 1:55 pm Lomkholna: LengtongPauno, News\nNungak meelhoih khatpen, tangval khatin heel hi. Tamveipi itna ngaihna thu agen hangin, tuanungak in saangzolo hi. Ki teen’pih ding nangawnin kunkun a, nengcik khat zong awlmawhlo hi.\nNgaihsutloh kaalin hunle nile kumte na paipai ahih manin, tua nungak zong atheihloh kaalin akum na hoihkhop mahmahta hi. Ameel hoihna te’n zong, pak bangin vullam manawh hiaihiaita a, tangvalte’ ngaihna le iiplahnate zong kiam seemseem cih amahle amah kithei hi.\nAmah zong 50% ki discount ding hong ngaihsunta ahih manin kiteen’pih dinga akunpa’ kua hiam cih akant leh, galkap bu bawkthum (captain) khat ahihlam hong theikhia hi.\nAmah’n zong, aheel tuungpan a aitloh angaihloh khak akisiikna thu leh kiteen’ding ut mahmahta ahihna thu gelhin lai akhak hi.\nTangvalpa’n zong tua laikhak amuh ciangin, galkapbu kahihlam hongthei hiding aive maw… cihiatbek hi.\nAmah zong nikhat, agalkapbu uniform akimin silhin nidanga angailo nungaknu kiangah vahawh hi. Galkapbu bawkthum (captain) pa ahawh ciangin, tua nungak nidang bang vetlo kamsiamlua, limbawl phalua kisa, zawhngeu muinam duh mahmah bangin tangval pa tungah kitaattaat liang hi. Aki teen’ niding, amo pawi bawl niding zong, tuani in, kiciansak pah uh hi.\nAki teen’ niding uh hong tungta a, nitak nai 3pm a kiteen’na hun kipanding pen, nai 2 le alang satta, tangvalpa meel kimu nailo mawk hi. Nungaknu bel mopuan tawh make up tawh nasia mahmah a, dawite’ sikha suun zawzenliang hi.\nHun kipat nading minit 5 in a saplian laitakin zineiding mopa’ sawltakkhat hong tung a, mopa ahi, galkapbupa uniform teng hong tawi in, mopa’ tutna ding tutna tung ah hong koih hi.\nZineiding mopa, galkapbupa in: ”Civil mimawkmawk banga ka heellai in, kiteen’ding ut peuhmahlo a, ka galkapbu uniform kasilh cianga, kiteen’ding athukimpan ahi hih nungak in, kei hong it hongngai hilo a, ka uniform ait angai ahih teh, tua ka uniform teng tawh naki teeng hen” ci in hong vaikha hi, aci hi.\nKA SINLUNGSUAK THU KHAT\nPasian lama ahat veva kahihloh hangin, Pasianlo tawh bangmah akiploh, akholoh, ataangtun’loh lam theihcihtak leh sinzatam in katel hi.\nTua hi a, tulai khangthak khangno mipil misiam, Gam le Nam makai dinga hong kipan te’n, nambat 1 na ah Pasian hong koih tangtangh un. Pasianmah Suutpi (foundation) in hong nei un.\nGamlenam makaiding khangno mipil micim mitei’ minavaak ka muhkhak khatin, Pasian thupisak masa sahetlo kahih manin, ka lungnuam theilo a, hong imkhiakhialkhakhong kai’ ve maw. Zomite hong a’ngvaan’den ka Pasian aw,hongseem ta in.\nPrevious: Biakna leh Minam Minpua Kipawlna ~ Pu Zokhai\nNext: Malaysia, KLIA sungah Immigration Department ah nasem mi 600 ki hemkhiasak\nUpdate: Nu Piang Ngaih Don luanghawm Tedim lam zuantota\nRohingya te vaitawh kisai in Kawlgam leh Bangladesh kimuh khopna\nZomi Covid-19 Response Committee July kha Report\nNa Nu Nakhem Ngei Hiam! ~ Dimno’ Pa\nMyanmar sum tungah General Aung San lim tuansak kikding ki lunggulh\nSouth Korea gammi khat Malaysia gamsung inndei khatah asisa in kimu ~ ZD\nLondon khuasung buaina pen IS te’n ko gamtatna hi ci’n pulak ~ ZD\nChristian Hymn te’ tangthu: Hong Pai In, Thupha Namkim Nak\nPu Cin Sian Thang’ thugenna – Zomi Nam Ni Malaysia 2013


url: =Daniel 6 | Siantongluan\nDarias in gamsung khempeuh a uksawn dingin gam ukpi za leh sawmnih dingin a ngaihsun hi.\nTua ahih ciangin amah in tua gam ukpite tungah a vaihawmpi ding leh kumpi deih bang a sem dingin Daniel leh adang mi nih a teel hi.\nGam ukpi dangte leh vaihawmpi dangte sangin Daniel nasep siamzaw diak se hi. Tua bangin siamzaw diak se ahih manin kumpipa in gam buppi ukin koih ding a ngaihsun hi.\nTua ahih ciangin vaihawmpi dangte leh gam ukpite in Daniel nasepna encikin a mawhna zonding a hanciam uh hi. Ahih hangin Daniel pen a thuman leh a citak khat ahih manin a mawhna leh a simtatna a muzo kei uh hi.\nTua banga nasep kizenlohna leh a tatkhialhna a muhloh uh ciangin, "Hih Daniel pen a biakna tawh kisai-in thu i muh kei ngal leh mawhsakna ding dang i mu kei ding hi," ci-in a kikum uh hi.\nTua ciangin kumpipa kiangah amaute pai uh a, "Darias kumpipa aw, sauveipi nungta in!\nNgattakin zuih ding thukham khat kumpipa in na bawl ding, gamsung nasem ko vaihawmpite, gam ukpite, gam ukpi huhte, leh kumpipa thudot mite khempeuh ka thukim uh hi. Tuzawh ni sawmthum sungin nang kumpipa kiang longal, pasian kiang ahi a, midang khat peuhpeuh kiangah ahi zongin thungen om theilo ding hi, ci-in na kham ding hi. Hih na thupiakna a manglo peuhmah humpinelkai kikhumna sungah kikhia ding hi.\nTua ahih ciangin kumpipa aw, thupiakna lai hawmkhia-in a tungah na min gelh in. Tua hi leh Media-te leh Persia-te upadi pen kikhel theilo ding a, ngattakin a kizuih kul ding hi," a ci uh hi.\nTua mah bangin kumpi Darias in a min gelhin thupiakna lai a hawmkhia hi.\nTua bang thupiakna lai kihawmkhia khinzo ta hi, ci-in Daniel in a theih ciangin a inn-ah a ciah hi. A inn dawl tungnungah Jerusalem lam a nga tawlet thum a om hi. Tua laitakah tawlet honsa-in a hih ngei bangin khukdinin ni khatin thumvei ta Pasian kiangah thu a ngen hi.\nTua ciangin amah a encik mite in Daniel in Pasian kiangah thu a nget a mu uh hi.\nAmaute khempeuh kumpipa kiangah Daniel a hek dingin a pai uh hi. Amaute in, "Kumpipa aw, tuzawh ni sawmthum sungin kumpipa kiang longal, pasian kiang ahi a, mi khat peuhpeuh kiangah ahi zongin thungen a om leh humpinelkai kikhumna sungah kikhia ding hi, ci-in thupiakna lai hawmkhia-in na min gelh hilo na hi hiam?" a ci uh hi. Tua ciangin kumpipa in, "Hi mah hi; Media-te leh Persia-te upadi bangin a kikhel theilo ding a ngat thupiakna ka bawl hi," a ci hi.\nTua ciangin amaute in kumpipa kiangah, "Judah gam panin a hong pai Jew mi salte khat ahi Daniel in kumpipa hong zahtaklo a, na thupiakna a mang nuam kei hi. Nisimin thumveita thu a ngen tawntung hi," a ci uh hi.\nKumpipa in hih thu a zak ciangin lungmang a, Daniel a suahtak theihna ding lampi hanciamin nitum dong a ngaihsun hi.\nTua ciangin kumpipa kiangah tua mite hong paikik uh a, "Kumpipa aw, Media leh Persia-te upadi bangin kumpipa in a hawmkhiatsa thupiakna kikhelkik theilo hi, cih na thei hi," a ci uh hi.\nTua ciangin kumpipa in humpinelkai kikhumna sungah Daniel a khiat dingun thu a pia hi. Amah in Daniel kiangah, "Thuman takin na biak tawntung na Pasian in hong honkhia ta hen," a ci hi. Tua ciangin humpinelkai kikhumna sungah Daniel a khia uh hi.\nAmaute in suangtum khat la uh a, humpinelkai kikhumna gong a hu uh hi. Kuamah in Daniel a hotkhiat theihlohna dingin kumpipa in ama ciamtehna leh a miliante ciamtehna tawh a ciamteh hi.\nKumpipa a inn-ah ciahkik a, tua zan tawntung an ngawlin gualnopna zong a bawl kei hi. Tua zanin a ihmu thei peuhmah kei hi.\nZingsang khuavaktung phetin kumpipa tho-in humpinelkai kikhumna-ah a va paipah hi.\nHumpinelkai kikhumna a tun dektak laitakin aw ling kawmin, "Daniel, a nungta Pasian nasempa! Thuman takin na biak tawntung na Pasian in humpinelkai kamsung panin a hong honkhia thei hiam," ci-in a kiko hi.\nDaniel in, "Kumpipa aw, sauveipi nungta in.\nPasian in a vantung mi hong sawl a, ka liamlohna dingin humpinelkaite kam a humcipsak hi. Kumpipa aw, mawhna ka bawllohlam leh, nang tungah zong khialhna ka bawllohna amah in hong thei ahih manin tua bangin a hong bawl hi," a ci hi.\nKumpipa lungdam mahmah a, humpinelkai kikhumna sung pan Daniel kaihkhiat dingin thu a pia hi. Tua ahih ciangin Daniel kaikhiato uh a, liamna themcik zong a neihlohlam a mu uh hi. Bang hang hiam cih leh amah in Pasian muang hi.\nTua ciangin kumpipa in Daniel a hekteng khempeuh a zi a ta ciat uh tawh humpinelkai kikhumna sungah khiat dingin thu a pia hi. Amaute humpinelkai kikhumna taw a tun ma-un humpinelkaite in bakkhat suahin a guh a taangin a balzan gawp uh hi.\nTua ciangin Kumpi Darias in leitunga om minam kimte, minam tuamtuamte, leh paunam tuamtuamte khempeuh tungah hih bangin lai a khak hi: "Note tungah nopsakna thupha om ta hen.\nKa gamsunga om mi khempeuh in Daniel Pasian kihta-in a zahtakna dingun thu ka pia hi. "Bang hang hiam cih leh amah a nungta Pasian hi a, a tawntungin a uk ding hi. Ama gam kisia ngeilo ding a, a vangliatna a bei ngei kei ding hi.\nAmah pen a honkhiapa leh a suaktasakpa hi a, vantung leh leitungah lim leh na lamdangte a bawl hi. Humpinelkaite thahatna panin Daniel a suaktasak hi," a ci hi.\nTua ahih manin Darias kumpi ahih laitak leh Persia mi Sairas kumpi ahih laitakin Daniel nuamsa-in a om hi.


url: =ZO ~ Hau Za Cin :: ZOMI DAILY\nposted on 3 August 2015 at 9:03 pm Lomkholna: Article, Hauzacin\nPu Vum Son in “Sihzangmi hi hang” a cih loh lamdang sa ing! Pu Captain A. Khup Za Thang in zong “Sihzangmi hi hang” na cilo a, ZO hi hang, ZO suan hi hang na ci zaw bilbel hi. Tunai laibu bawl hile uh a mi pawlkhat in mukpiksan nuam phial dingin ka um hi. “Hai ve uh e Sihzangpau pau a ‘Sihzangmi hi hang’ a cih loh uh, ZO suan i hi, ZOMI i hi a cih thapai uh….” ciin kiko lai ding hi. Ahi zongin a hailoh lam uh kitellua mahmah uh ahih manin ZOMI i hi, Pu ZO suante i hi na ci pah uh a, na khial hetlo takpi uh hi.\nZOMI TIMES, Vol.1, Issue 2, pp.2 ah, “Tedim gam sung a om Khaikam, Mainuai, Zozang, Tanzang, Kimlai, Zonuamzang, Dimlai gamsung gawm acre 8,000 a zai leitangh leh Gulu mual (Gullu mual) pen march 27-April 4 kikal in Nay Pyi Daw pan thupiakna om bang in zum nasem pawlkhat makai in Zomi taagpi taangta i deihna leh phalna omlo lo-in leh, hausa upate theihsakna om lopi-in, gamgi mualsuangte susia gawp uh a, ih Pu ih pa te phuhsa gamgi ciaptehna teng phiat mang uh hi.\nGPS (Global Positioning System) technology zang in a mau ut bangin gam keek in Sagaing Division sungah lutsak dingin Nay Pyi Daw ah lai puak uh hi. Hih thu a tuak khua 7 pan Hausa teng in lungphona lai April 4 in Nay Pyi Daw ah khak uh hi. Tungsiah pan in khensatna kiza kik nailo a, Pu Chin Sian Thang in: “Hih thu kikipsak leh kikipsak lo, cih pen May 10 khitteh kithei pan ding hi,” ci hi. [SRC: Zangkong Thuthang @ ZONET]” ciin ki at hi.\nZomi te bek hilo nawnlo, minamdangte in zong Zogam pen sehsat ta uh hi mai hi. Zomi te in bel a gam bek hilo, a Zomi min mahmah zong a sehsat sa uh hi mai a, a lamdang bel hi mawk hi.\nPu Vum Son in a laibu pen ZO HISTORY na ci lo in SIHZANG HISTORY ci henla eiteng khempeuh hong huamsak leh tuni a ‘ZOMI hi hang’ hong cih tengin i thukim takpi tam? Ngaihsun masalo a thukimpah pawlkhat om dingin ka um hi. A nungsang ah ‘hi kei’ a ci kik om ding hi. Ahi zongin tua banga hong lung-am sak sese lo in a dik pen, a maan pen, a hi takpi pen mah hong dinkhiatpih pah a, ZO hi hang ciin hong pulak in, a laibu thulu ah zong koih pah ngeu’ a, ZOMI i hihna hong kipsak in, a thumuhna, a thutheihna leh a pilna kua muanlah vetloh dingin hong kilangsak siam hi.\nAma nungsangah ‘kei ka hi’ ci a laisiam khangno a khang masasa in ZOMI hihna thu a kan uh ciangin Pu Vum Son thumuh kholhzia tel semsem uh a, a zahtakna uh lian semsem hi. Taptung meilum awi kawm a holim mawkmawk sangin ama thumuhna na lianzaw pekpek hi.\nTua mah bangin Pu Khup Za Thang, Burma Army Captain pension in zong ZOMI te thu a kankan ciangin bangthu tawh kitel pen dinga, bangthu tawh kipelem lo pen ding hiam ciin a ngaihsut ciangin Khang Tangthu tawh kician pen ding hi ciin i khangguipi pan in hong suut dihdih hi. ‘Pasal ka hi, ka pa tapa’ a kici khempeuh in a maingap hetloh nasep khat pen khangthu kan ding ahi hi. A zi kua? A tanu kua? A mak kua? A sunghpa kua????? Kan ding tamlua………\nAhi zongin Pu Thang Khan Gin Ngaihte, Lamka kammal kawm leng’ ZOGAM TANGVAL akici lakpan a duai hetlo Pu Capt. A. Khup Za Thang in tua te khempeuh hong suut, hong kankhia, hong ciamtehsuk diudeu in, a lunglutte in mitphia lo lianga zong i simkhit pak loh ding laibupi in i mai ah hong luikhia hi. Hizah a kuhkal Zomi sungah bangzah i om tam cih dot taak liang dingin ka um hi.\nZO SUAN’ KHANG CIAMTEHNA (The Geneology of ZO) cih laibu a gelhna sungah Pu Khup Za Thang in i vekpi in Pu ZO suante i hihna a banban in hong laksuk diudeu a, i vekpi in ZO suan, ZOMI i hihna hong lak hi.\nSihzangpau zang ka hih manin ‘Sihzangmi hi hang’ ciin hong tangko dawkdawk sese lo a, pasal vai takin ahi penpen mah ZOMI i hihna hong lak zaw hi. Tua pen ZOMI te khangthu a kan leh a suut mi peuhmah in ‘hi mah hi’ ciin ama laibu pan ZO etteh ciatciat uh hi.\nMipil leh thuthei taktak te in thu pen ahihna mah na gen lian lian uh hi. Politician te tawh a kibatlohna uh pen mipilte in thumaan gen uh a, thudik gum uh hi. Amau angsung bek khuallo a, a kip ding, a kho ding, a dik pen, thudik pen mah tangko den uh hi. Gandhi in, “Thudik (truth) i cih pen mualpite pianma pekin om zo hi” ci hi. ZOMI i hi takpi diam? Ahih kei leh koilai munkhat minpua minam peuh i hi mawkmawk zaw diam? Dr. Hau Za Cin\nPrevious: Naupang lamdang ~ T. Sawm Lian\nNext: Lungkhamna leh Lunghihmawhna ~ Dr. Ngul Khan Pau\nMalaysia: Bus leh Mawtaw ki phukha in meikuang, mi 3 si


url: =Syria ah IS te omna mun Turkey in Russia hilh ~ TK Lian :: ZOMI DAILY\nposted on 11 February 2017 at 9:40 am UTC+9:30 Lomkholna: News, Thangkhanlian, World\nFeb. 10, 2017: Zan in Russia in Turkey in IS te’ ukna a lak ding a hanciamna al-Bab, Syria ah Turkey galkapte thum tung lam panin kaplum in, 11 a kapliam manin Turkey in Syria gam-a ISte oma mun Russsia tungah hilh pah samsam hi. Kremlin spokesman Dmitry Peskov in ISte omna mun ah Turkey galkapte a om lohna dingin Turkey galkap ten thu hong zasak uh hi ci-in tu ni-in gen hi.\nRussia leh Turkey kipawlin Syria-Turkey gamgi panin Km. 30 a kigamla al-Bad ah ISte nasia takin do khawm uh hi. Al-Bab ah Turkey galkap thum a kikaplup khak pen poi mahmah a, hih mun pen Turkey galkap ten ISte a dona mun hi ci-in Dmitry Peskov in ci hi. Al-Bab ah Turkey galkapte a kikaplup khakna pen thukizak sakna a man lohna (communication failure) hang hi a, hih thu tawh kisai kitel khialhna ding om lo hi hi ci-in gen beh hi.\nTurkey galkap ten zong hih thupiang pen Russia ten a ngimna uh tawh a kap khial uh a, kamsiatna (accident) hang hi ci uh hi. Tu ni-in Turkey in hih thupiang hangin Russia tawh kitel khialna piang loin kitanauna hoihsak semna ding hi zaw hi ci hi. Turkey in Russia ten Turkey galkapte a kapna mun ah Turkey galkapte ni 10 bang om ta uh a, thukizaksakna a kitel khial man-a thupiang hi ci uh hi.\nKremlin in Russia leh Turkey in Syria ah IS te dona dingin galkap thusim kipiak tuahna kinei hi ci hi. Turkish deputy prime minister Numan Kurtulmus in zan a Russia in Turkey galkapte a kaplup khakna vai uh thukanna kinei lai a, Russian President Putin in Turkey President Erdogan kiangah sihna tuakte hangin a thuakpihna gen khin zo hi ci hi.\nTurkey in nung kum August kha panin Syria gam ah ISte dona dingin “Operation Euphrates Shield” kici a kipat khit khit nung ISte 23 kithat ta hi ci-in tu ni-in pulak hi. Tua loin Turkey ten ISte bukna inn (building) 7 leh ISte headquarter 3 leh galvan koihna khat kikapsiatsak khin ta a, Turkey tawh kipawl Free Syrian Army (FSA) rebels ten Turkey galkapte huhna ISte pan mun, headquarters, mawtaw leh bukna 154 kikapsiatsak ta hi ci hi. Source: News agencies/ Thang Khan Lian\nPrevious: Vondeih Kep Ding – 91 (Dimno’ Pa)\nNext: President Trump in Muslim gam 7 pan lutsaklohding athupiak US Court in dalleuleu ~ TK Lian


url: =Kawlgam Hunthak 1947 citawh kipan 2014 Chin tawh buai ZOMI 914 le Wa State deihna\nKnock, and It Shall Be Opened Unto You…….. Matthew 7:7\n2014 Census ah minam min nei nai lo Zomi te 914 ci dingmaw Chin hi zaw maw cih le adang mualtung minam dangte thute etkak in eitua ci in mite tua ci zaw uhi ven cih zong hong om se hi. Panglong ah State min tawh na kipai lo, mite State hi’n ei Special Division khawng peuh tawh hise kici ngeingai hi. Panglong ah Chin min tawh kipai hi, tun ei Zomi kici leng Panglong pan kingah phattuamna te kisum ding hi aci zong om hi. Zomi kici khin leng Kawlgam ah inntek pan lengla minam suak ding kici ngeingai hi. 914 Zomi vai ah Minam min le State vai tawh kop in Kachin le Wa tawh kigenteh in kikupna hong tam pen hi.\nKachin Minam Wa State le Zomi 914\nTua ahimanin theih dingah Kachin te in a neihsa uh State le Minam min tawh buaina ding nei nawn lo uhi. Kampau le lai kibang group 8 te Kachin minam min khat nei khin uh in, 914 azatna ding uh om lo mah hi. Amau buai pen Kachin gam piang suang manphate le van manpha tampi bek hi lo Irrawaddy gunpi anak dongin Kawlte nek tum sak sawmna pan kem in Panglong Thukimna tungah ki tawpha in a galdo laitak uhi. Kachin gambup neihsa, thuneihna vai hi, minam vai bek hilo ahimanin, Kachin gam ah minam om khempeuh, Kawlte zong kihel in KIO ah lut in galdo uhi.\nKawlgam ah Kawl galkap te lo buangin gal hatpen dinmun ah galkap standing army 30,000 val om in, gal piang leh a galdo thei lian ding training mansa tawh kigawm 100,000 val Wagam ah om hi.UWSA Spokeperson U Aung Myint in Inrawaddy Media tawh interview ah ‘Wa te in Shan hi lo, tangtawng in Shan sungah kihel ngei lo hi ung, tun State nget cih zong ka neih sa GAM uh angen kik hi ung, thau vui thau tang tawh galdo ding liang zong kisam lo hi’, aci hi.\nZomi le Wa deihna kinei tuak hi. Zomi te in Chin State kinei khin hi. Wa te in Census ah Wa code nei sa hi uh in buai lo uhi. Tupna deihna kibatna pen a ki neisa ahi MINAM MIN le GAM a ki ngen kik ahi hi. Zomi te ading Census ah 914 tawh ol zaw hi. Wa te State nget kik pen lam sau hi, ai hangin aneih sa uh ngah kik lo in ta lo ding uhi, Zomite minam min vai zong ki khawl thei nawn lo ding hi, ngal ha posa tum kik lo hi.\nTua ahimanin mipi sung ah gamthu paizia theihtel nading in Panglong pan le nidang lai pan kipan kik in a tom kim cingin tel masak kul hi. Kawl kumpi ading in Wa te State piak haksa lo hi, ahaksa pen Panglong thukimna hangin haksa hi. Panglong Thukimna cih pen Kawlgam Ganke te sungah Kawlgam mi ETHANICS (Kawlte zong) khempeuh thuneih kikimna cihna kici thei hi. KTuhun Kawlte bek thuneihna laih kik kul ahihna, Shan gam ki phelkhapna hi’n Wa State ngah kik ding gen hak ahimanin sisan naisan luang kha ding hi. Tua bek hi lo a si khin sa nidang Kingdom gamte ahi ngei Rakhine le Mon zong om lai hi. 2014 Zomite 914 Zomi pen sisan luangna ding om lo phot hi. 914 Zomi vai le Wa State vai pen thuman tung kingah in, khat le khat ahi zong, ei sung ahi zong ki theih siamna tawh sep ding ahimanin phim tawh dawt ding hei tawh ek ding hi lo pah hi.\nPanglong Background Thu\nPanglong hun lai in aki hel pen kuamah STATE om nai lo hi. British ukna nuai pan gampi khen nih bek om hi. Kawlgam ah sanglai ah kisin danin British te hong khen khap hi lo hi. British hun ma in zong EI GAM TEK tawh ki om sa hi. British gal ki lelh ciangin British ukna nuai ah system khat tuak tawh gam veng ဗမာျပည္မ le ေတာင္တန္းေဒသ ci’n Governor khat nuai ah kigawm hi. 1947 Panglong Thukimna panin gam thak khat hong piang ahimanin UNION of BURMA ျပည္ေထာင္စု BELPAWL GAM kici gamte kipawlna kigawmna gam cihna hi. Suahtakna lak khit gam khat in aki din khop ciangin State om pan hi. 1948 Constitution hun lai in ei Pu le Pa te State level in na din ngap nai lo uhi. State khat cih pen akisam infra structure tampi om hi in, ei Pu le Pa te na ngap lo uhi. Bo Choke Aung San in Ta Khin Wan Thu Maung kiangah သခင္ဝမ္တူးေမာင္ ေျမပုံဆြဲရတာ ရႈပ္တယ္ဗ်ာ..ခင္ဗ်ားတို ့ခ်င္းျပည္ႏွင့္ ျပည္မႏွင့္ ခ်င္းတြင္းျမစ္ကိုနယ္နိမိတ္လုပ္မယ္..na ci ngei hi. Tua pan in na bangci dawn uhiam cih leh ..ဟာ ဗိုလ္ခ်ဳပ္ကလည္း အဲဒီလို မလုပ္ပါနဲ ့အဲဒါဆို က်ေတာ္တို ့က ရုံးစာေရး အလုပ္ေတာင္၇ဖို ့မလြယ္ဘူး.. ci'n na dawng uhi. Lai tan nei kitawm lai lua hi. Gun khawm dong Zogam suak leh Kawlte mipil tampi na om khin ahimanin, Zomite mun kingah lo ding launa tawh Kabaw gamkuam kinial hi.\nSatan Kawl Ngian thei zaw Kachinte in Kawlgam ဗမာၿပည္မ tawh suahtakna lak khop ding ngaihsun zolo uhi. Zomite in Kawlzang tawh gam khat tuak in kikhen leng CI ngahna CI puakna ding haksa zaw ding cih thu bul pen tawh zong Kawl tawh kigawm ding ki ngaihsun hi. Tangthu ah kisin ထီးလင္းေက်ာက္ထု ခ်င္း-ဗမာညီလာခံ bangah Kawlte in CI bekbek mual zah vum venvan sak in hawm ziahziah uh ci hi. A sanggam Zomiတိုက္သူၾကီးte in Panglong ah Kawl tawh kipawl ding a utteh Kachin apa pan ahi hi.Panglong thu kikupna ah ျမစ္ၾကီးနား ခရိုင္ le ဗန္းေမာ္ခရိုင္ pen ဗမာျပည္မ sung pan Kachin in a nget uhi in, ngah pah uhi. Zomi, Kachin apa teh Shan in asang thei pan ahi hi.Tuabek tham lo tua hunlai Shan khangno siamsinte atam zaw in Kawl tawh kigawm in gamkhat suah ding bekbek ngen in buai sak mahmah uhi(tua hunlai Shan gam siamsin khangnote atek sih dong uh amawhna uh ki sik mahmah uhi). Panglong ah Feb 11 nidong phial ki thukimna ngah zo lo uhi. Aki ngah zawh kei leh Plain Burma bek in Independence lak ding General Aung San in sawm ta ahimanin Feb 12 ni aciah nading vanleng vaikhak khin kici hi. Panglong Thukimna hong ngah uh ciangin leitung ah Kawlgam Thak kici thei Kawlgam, Shan gam, Kachin Gam, Zogam (Hill Chin Area ), Karenni (Kayar)gam cih Gam 5 kigawm Union of Burma asuak hi. 1948- 1974 kikal aki zang Kawlgam flag ah FIVE STAR akhiatna tua hi. Minam min bek lian sangin gam 5 cihna hi zaw hi. Pu Thawng Za Khup Panglong pai pen Ukpi Pu Pum Za Mang tangin apai hi. Chin min tawh hi peuhmah lo in, tua lai in akisapna min ahi Sukte Kamhau gam ukpi pa tangin apai ahi hi. British kumpi in Sukte Kamhau gam mite min pen agam zui in Sukte mi, Kamhau mi cih tawh hong tam ciapteh pen hi, Beh, Khua le Awkaih kampau tawh hong khen kham lo hi. Tonzang gungal te om na pen Guite kual kici in Guite mi zong kici sam hi. Sihzang ukpi 5 om in, Sihzang gam Sihzang mi ki ci hi. Tua Kamhau, Sukte, Sihzang, Guite kual uk pen British hun in Tonzang inn pi pa ahi hi. Tonzang innpi Pu Pum Za Mang in 1925 kum a Kam Hau Upadi laibu bawlna ah a vek in ahuam ei minam min Zomi na ci hi. Tua in zong Kam Hau Upadi huam nuai ah om te bek a cih na hi lo, Zosuan khempeuh All Chin min Zomi kici zaw cih ngaihsut nate kipsak zaw pah hi.\nTualgal Piangna le Minam Tuamtuamte Gamvai Tanghu Pawlkhat\nA taktak in STATE min akhiatna pen GAM ျပည္ acihna hi. Kawlte in amau lai in ၿပည္နယ္ hong suah ziau uhi, Panglong Thukimna a neu sek na uhi. တိုင္း cihte pen ၿပည္ nuai ah a om ding hi. Tu a om တိုင္း ၇ le tulai Karen, Rakhine, Mon state te pen ဗမာျပည္မ nuai ah om hi. 1974 Constitution tawh 7 state le 7 division hong piang hi pan hi. Division pen state tung hong koih in zalian sak zaw uhi. KNU te Kawlgam galdo kipat pen Karen State ngim na deihna hi. Plain Burma sung pan Karen State a deih uhi. 1974 ciang amin in Karen State hong ngah uhi. A min bek mah hi, ahawm pi ahi hi. 2008 Constitution ah State te structure pen amin in hong sangkoih zaw deuh sam hi, aihang in State Chief of Minister ding pen President in 1948 khit parliament hun laid an in ama deih koih se hi, State Power bangmah omlo cihna hi. 1948 Parliament hun lai in Pu Captain Mang Tung Nungte party in kitelna ah Zogam bup ခ်င္းေ၇း၇ာဝန္ၾကီး mun dingah Falam pan Za He Rian na lel hi(a min malgawm khial kha ning).Kachin State sung kitelna ah a zo ဇန္ထားစိန္ pen ကခ်င္ဝန္ၾကီး ah koih lo in ama mi Kachin te khat mah Kachin Minister apia U Nu in ama PM power tawh adeih koih ziauziau mawk hi. ဖိုးတုန္းႏုန္း ခ်င္းေ၇းရာဝန္ၾကီးလုပ္..က်ေတာ္ ခန္ ့ေပးမယ္ ana cih leh Pu MangTung Nung in nanial hi. U Nu thu khensat sangin State power le State ah mipi thu neihna, zahtak zaw hi. Tudong a etteh tak thu le Kawlgam buaina tualgal kipat gen leng genteh den ding ahi hi. Panglong thukim tawh kibang lo in Kawlte tatna hong man loh pen Karenni, Kachin le Shan gal apiang khiat kipatna na hi.\nKIO piangna bang pen U Nu le Bo Ni Win hang hi pen hi. U Nu in ama thu tawh Kachinte deih loh te Kachin Minister in koih hi, tua bek tham lo Buddish biakna pen gambup minam bup biakna dingin hong sawm na ahi metang deihna tawh kitelna ah zawhna ding me zong hi. Panglong Thukimna tawh ki leh ki lian hi.Tua bek tham lo 1948 Constitution pen Kawlte thuneihina ding bek ki at ahilam ki thei tek ta hi. Parliament dawl nih ahi upper le lower (Congress le Senate)ah MP kitelna pen mimal phazah tung kinga ahimanin Kawlte bekbek in mun tam ngah pen den uhi. Na khempeuh party aki bat loh uh hangin Kawlte thu asuak hiau hi. Gam nga tawh Gampi khat kisuak ahimanin congress ah mimal bulphuh in MP koiih ding le senate ah minam le gam bulphuh in MP koih ding kisam hi. Tua hi leh mimal tamna tha tawh kip um zawh cihna pan a ki leh kimna dingin minam le gam bulphuhna tha tawh kidem zo pan ding hi. Bo Ni Win in amah khat guak thu neihna tawh Kachin gam sung huampi khat စဝ္ေဆာင္ပနား gam teng Sente pia ziau hi. Karenni vai pen atuam hilai hi. Amau Englih khut nuai ah tung ngei lo hi. Lao gam France in uk in, Burma lam English in uk ahimanin akikal uh ah Karenni gam asit uhi. A gam uh kizom leh gal piang thei ahimanin akikal ၾကားခံနယ္ေျမ Karenni gam suak hi. Panglong ah Karenni ukpi thuneite ahi lo midang khat na kah in Panglong ah THUKIMNA SIGN hi. Karenni kipawlna KNPPte in tudong Karenni Governmet zangin makai Chairman uh President ci in department makaite Minister ci uhi, Faderal Union vai agen hak pen minam ahi uhi, tu in bel Federal taktak ahi leh sang thei khin uhi. Mon, Karen le Rakhine pen Plain Burma sung pan hi in, State nei lo uhi, Bo Yoke Aung San le Kawl makaite in tua hun lai in a thahat pen Karen te kihel in gam khat sungah om khopna dingin က၇င္ တစ္က်ပ္ ဗမာ တစ္က်ပ္ cih tawh na kai uhi. Tu tua kammal in tang thu suak hiau hi. State and Division 14 hong phak ciang Kawlte in 7 ngah in adangte in khat ta ki ngah ahimanin, vompi sahawm ..ေ၇ာ့ညီေလးတစ္က်ပ္..အစ္ကိုတစ္က်ပ္ ..cih kammal hong thang hi.\nKaren le Mon in Federal State deih hi. Rakhine bek in bel Independence State adeih hi, Tua hangin tuhun Rakhine te buai pen Federal le Confederation ahi hi. Nidang Rakhine pen Kingdom gam taktak hi’n ဘိုးေတာ္ဘုရား kici ကုန္းေဘာင္မင္းဆက္ a vang pha pen ဦးဝိုင္း in Rakhine gambup na zo in Rakhine Kingdom bei hi. Mon zong Kingdom gam mah hi'n အေလာင္းဘုရား cih pasian suak dingpa U Aung Zay Ya in Hantharwaddy Mon gam a sat khap bek hilo..a minam zong abei dong athat hel hi. Nidang Mon gam ah minte le tuhun Kawlgam minte bang pen Dagon pen ၇န္ကုန္ cih ..Mon gal beina min napia hi. Shwe Dagon nuai ah ေသြးေဆးကန္ ..cih pen a temtawng uh a..Mon sisan tam lua keu cip in khut ki la khia thei lo ahimanin tui ah diah in asawpna uhi. Shwedagon nuai mah ah ေအာင္ေျမ ci in Mon gal zawhna in gal aihna mun om hi. သဃၤန္းကြ်န္း cih pen Dagon a om Mon Phunggyite khempeuh phial ding a lom thahna uh ah phungzite siluang tawh kidim cihna pan min apiang hi.Mon minam beina dingin mithatna panin က်ဴပင္ခုတ္က်ဳငုတ္မက်န္. kammal hong thang suak hi. Hantawaddy Mongam tudong ding kik zo nawn lo hi. Mi pawlkhat bek in Hantawaddy Gam phut kik ding ngim na nei uh in, atam zaw in Kawlgal federal sungah State khat in ut zaw uhi. Shan te in Sawbwa tawh ki uk uhi, Sawbwate neih khop khuapi mun 32 bang om ding hi.Shan Sawbwa a tam zaw in Kawl kumpi te kiang ah akhang akhang in to va kai den zaw uhi. Shan Saw Bwa khat in bel Kawl gal zo in Inwa na uk ngei sam hi. Kalay zong Shan Sawbwa Kyi Taung Nyo ukna gam hi. Kalay cih pen Shan pau ကာေလး pan ki la ci uhi, Kawlpau in ေစ်းတန္း acihna ci hi. Rakhine, Mon, Karen, Shan, Asho-Chin tampi minam dang tawh kiteng na pan in Kawl asuak zong tampi om hi. Bo Ni Win in Kawl minam pi kip nading 1973 Census ah Kawl minam deih tak in hong kan khiat le Kawl minam sitset na tam pen lo in, minam kigawm kahbia atam ciangin Kawl minam sitset kan hong khawl pah hi. Kawlgam ah minam min kician nei lo le kahbiate Kawl asuak na hangin Kawl minam a tam pen hong suak hi.\nChin Special Division le City of the State Thu\nPanglong Agreement agah Kawlgam suahtakna lak khit 1948 Constitution kigelh ciangin State kila ngam lo,ခ်င္းျပည္ kila ngam lo ahimanin State hamphatna sang lo in mi ngah zah kingah lo hi. Ki niamkhiatna tawh phat tuamna zonglo, angsung khuat lo in, Kawlgam sungah hong kipawl khawm ci’n Kawlte in eibek atuam in hong phat se uhi. Tua hun lai-in nuntak ki nuamsa lai in CI om peuh leh nuntakna kicing kisa hi. Kawl ngyan tel nai lo zong ki hi leuleu ahimanin တိုင္း ciang kila mah hi. ခ်င္းတိုင္း cih min ngaih lo lua mahmah ahimanin.. Kawl makaite in min hong phuah sak tawm in ဝိေသသ English in SPECIAL cih min hong behlap sak uhi in bangmah akhiatna tuam omlo hi. A lawh nop, a et lawm ciang hi, kinuam mahmah lel hi. Zozumpi zong Zangkong ah kihong hi. 1962 khit Bo Ni Win hun ciangin State Zumpite Zangkong pan agamtek uh ah ciah sak hi. Bo Ni Win in Chin Special Division khuapi dingin Kalay hong pia hi. Col Khen Za Moong na hai lo ahimanin Tedim na ci lo, Kalay deih ana cih hi. Col Van Kulh in Haka khuata no khat Chin Special Division khuapi dingin deih hi. Kalay ah Zozum kihong masa hi. Col Van Kulh in galkap North West Command ah Second Commander a sep lai hi'n ana phutphut ciangin Haka ah Zozum tuah ding ngah zo hi. Haka ah motor lam tung nai lo pen ki to tawm hi, ki tuah kawm uhi. Col Khen Za Moong in ana phut kik ciangin Kalay ngah kik hi napi, Kalay ah om suak ding , Haka pai loh ding cih Zangkong pan sik khau kisat pen, tualai Zozum ah lai at Pawite 1 in nasel hi. Haka atun veve uh Zangkong pan aki zak ciangin buai thu kisit in, a thu akan uh leh sik khau lai kisel ana hi hi, tua sikkhau lai selpa ခ်င္းဝိေသသတိုင္း pan နယ္နင္ဒဏ္ kipia hi. Mite in a minam ading tuaci sep ngam uhi.Haka ah Zozum kihong suak hi, Haka aki tuah ma in Kalay ah teng Kawlte nahai lo in, Chin deih lo cih lungphona neih kipan man uhi. Zomi te hangin Kalay khantoh lawh hi, vanleng tual, angah pen bang Chin State City ading kipia a zom hi.\nNa Kiuh leh Hong Kihon Ding Hi\nWate in State a cih uh pen aneihsa GAM uh anget kik ahih mah bangin Zomi min ei cih zong ei neihsa min Official in zatkik na ding ahi hi.2014 Census ah minam min peuh tawh abuai tam het lo hi. Kei phawkpak ah Zomi, Shan San, Ta Ang (Palaung) om hi. Mi nam min bek ahi lo, minam thak hong lut ding pen nidang aki mang ngilh kha le tun Thai tawh bang kituh pih liang in a om ပလွ်ဴး te om hi. Kawlgam mi mah ahih hang un, a tam zaw tuisung ah teng zaw in, tuipi sung ah kulhte tung le tuisung ah gunkuang tungah teng ngabeng minam ahi hi. Census ah 914 kikoihna tua dan thu tampi hang ahi hi. 914 Zomi na cih hangin Chin State Pan supna, Myanmar citizen pan supna om peuh mah lo hi. Chin aki cici nuam teng tawh kisiatna, ki itna kiamna ding om lo hi, amau Zomi aki ci nuam lo bek hi zaw uhi. 1947 Kawlgam kiphuat thak dingin Kawlgam sungah Ci vai patauhna tawh gammi in alut C:Ci omlo sa limlo aci Zomi te khempeuh in 2014 Kawlgam hunthak ah C:Chin omlo ei pianglo cih ding hi lo in 914 Zomi cih ding ahi hi. Topa Zeisu in zong na kiuh uh leh hong kihon ding hi ci hi. Vakna pan inn tungteh kong khakpi bangzah ta in tawh kikilh ta leh kong hong kihon ding hi. Ei inn ahiman ahi hi. A ki kilh cip Pasian hong piaksa minam min, Pasian tungah ki ap sa minam minin kihong nuam lua ta, leitung minam dangte lak ah ciaptehna kihel hun luata ahimanin Zomi minam min kong khak in 914 nambat tawh na kiuh ding hong ngak hi.\nKiu un na kiuh uh leh hong kihon ding hi….. MATTIU 7:7


url: =Misiangtho laktoh muhkholhna :: ZOMI DAILY\nposted on 6 April 2018 at 10:14 pm Lomkholna: Biakna, News, Tdkhen\nPu J.W a kici Khristian innkuan papi khat in maangmu-in, a mang sungah a muh teng hibangin a gelh hi.\n[Khuakhal hun lai, nitak khat ka innkuan kikhopna ah, Thesalonika masa 4 sung ka sim hi. Ka kikhop man ciangun ka Lai Siangtho simna ka ngaihsun phapha hi. “Topa hong thupiakkholhna mahbangin…nungta-in a om lai eite in…vankim lai-ah tua mite tawh Topa dawn dingin meeitungah puakna i ngah mah bangin…” cih thu ka ngaihsunsun hi.\nTua thu ngaihsun kawmkawmin ka tutphah zaal tungah tu-in ka ihmu kha zenzen hi. Tua sungin a lamdang mahmah mang khat ka man hi. Ka mang pen ka tak sangin ka lungsim navak zaw in siang zaw lai mawk hi.\nKa mangin zing ka tho a, ka khuadakleh ka lawmnu pen ka kiangah na omlo mawk hi. Sepnop khat nei a, lol hi’n cin, a thobaih hi’nteh kaci hi. Innsungah a husa ka zak theihloh ciangin kei zong lung hithei lo-in ka sam hi. Ka sap hangin hong kidawng hetlo mawk hi. A nik, a puante lah a lup dinga a koih bangin na om linlian tek hi.\nInn pua lamah bang khat peuh sem-a pai hi’nteh kaci hi. Ahizongin ka upmawhna sangin hong sawt lua-ta ahihmanin, ka nungaknu in a nu’ paina thei inteh ci-in, a lupna dei sungah pai dingin a kong ka kiuhkiuhleh hong huthe-suah lo ahihmanin, a kong honga ka lutleh, amah zong na om lo mawk hi.\n“A nuta un koi-ah pai hiding ahia, ka tangvalpa in thei inteh” ci-in ka tapa lupna ah ka pai leuleu hi. Nidanga a thawhhakna tawh teh-in zingtungin kizemsa-in na om a, “Tu zan ihmu thei vetkeng pa aw, kei thobaih vet ka hi” hong ci hi. “Ahihleh na nu leh na nau om hetkei mawk veh ee, koi-ah om hiding a hiam?\nInnkiim khawng ka dapzon kawikawi hangin lah mu het keng, i huan khawng va en sin aw” ka ci hi. Innpua lamah a pai sungin keizong ka kithawi saisai a, a sawt lo-in lametbei meel tawh ka tapa hong tung kik-in, “Pa aw, muhet keng, i kongbiang lah zani-a i kalh bangin kikalh linlian lai” hong ci hi. Cih nading mel thei lo-in ka pata un ka ki en mawk uh hi.\nKa nungaknu lupna ka va et kik pongmawkleh a sabuai tungah Lai Siangtho lemsa in na om a, kei hong cihna tawh kibang phialin, “Tua ahih ciangin note in zong kiging kholin om den un; na upnawh loh laitakun mihing Tapa hong pai ding hi,” Mt 24:44 cih mun, a nuai kigiit ka mu zenzen hi.\nNidangin ka lawmnu in hih Lai Siangtho mun pen, “Topa Jesu hong pai nading a genna hi” ci-in hong hilhna mun ahi citciat hi. Ke’n-lah i sih ding hun theikhol lo i hih cianga, Topa Jesu zong hong pai pah sam dia’ ka cih san hi. Tua bang ka cih ciangin ka lawmnu in za nuam het lo-in hong nial teitei hi.\nTua tak ciangin tanaute’ inn khawngah zingvak pak khawng hi’nteh ci-in ka tangvalpa tawh zing an ding mel zong ngaihsun lo-in, tanaute’ inn khawng kan dingin, ka vah nading uh hawmin, ka paikhia tuak uh a, ke’n ka lawmnu’ nungsangte’ inn va kan ning ci-in ka sunghte’ inn-ah ka pai hi. Ka sunghte nupa zong Tapidaw tuak hi uh a, ahizongin amau pen leitung nate vai-ah a lung himawh te ahi uh hi.\nA kongkhak uh ka kiuhkiuh-leh a sawtna ciangin ka sungh-nu, anbuk lam pan hong pusuak hi. “Tu zing kinok mahmah ung e, ka nasemnu uh lah anhuan’ ding don lo-in koi tengah na zingvak mawk hiam? A melvom tawh, liakluak sim, keimah in ka an ka huan na tawh kinok mahmah ing. Ka nasemnu zong Tapidaw kician gel khat-a ka muh hiven, a thu, a la om lopi-in vak mang ngiau! Ka kongkhakte uhlah zanitak a, kakalh bangbangun ki sungkalh lai zel! A bangci mawk hiding hiam?” ci-in hang kawmkawmin hong hopih samsam hi.\n“Lamdang mah se mataw, kozong ka nungaknu leh a nu mang keeimawk a, hong zingzon hi veng” kaci hi. Ka sunghpa zong a sanggamnu a man lam a zak ciangin lung himawh mahmah a, keizong thudang peuh gennelhin, “Zing-an zong huan nai kei ung; hilai-ah ke’n an hong ne ning” kaci hi. Tua-teh ka sunghpa in, “Zingsanga na lol den ding uh a deihna-a innkuanpih te’n hong ciamnuihna hi’n teh, na innsung munkhat peuhah hong buksan hi’n teh,” ci-in hong ciamnuih san pong mawk hi.\nKa sunghnu in, “Zing niangtui hawp phot dihni, khawllai in; bawngnawi hong puak dingte in zong bang ngak thapai laizang uh hiam? Nidangin zingtungtungin a hun hong maan den mah hiven, tu zingin hong kai laizang mah uh” a ci hi.\nTua laitakin ka tangvalpa patauhmeel pua in hong naak saisai a, a nute a hahzonna dan leh midangte zong a innkuanpihte na mangtek a, a buai dan uh, hong gen saisai hi. “Kongzing citengah mihonpite kituak zuahzuah uh a, a kap, a thuum-lah ciak ngeingai keei” hong ci hi.\nTua bangin hitakpi mawk a, a innkuanpihte a mang zongin a lawm dangte’ inn khawngah kikan ngeingai uh a, zing-an huan ding zong ngaihsun lo-in a kibuai ciat ahi hi. Lamdang kasak diakdiak-ah, papi khat a tate, kum 5/6 mi ding khawng, a taneu pente nangawn uh manga, a pi tawh a lumkhawm kum 4 mi khat zong om lo-in a mang thei mawk hi.\nHih bang thu hong pian tak ciangin, mikhat in zan lam-a a lawmpa tawh Pasian thu a kikupnate ka phawk kik a, tua thu hong gen’na in hong patau sak phasan mahmah hi. “Tu hun lai Pawlpi mi tampite in a minpi tawh Tapidaw hilel uh a, Pasian itna sangin leitung nopsakna a it zawte hita uh hi. Tulai Tapidawte’ nuntak zia pen Pasian’ lamah niamkiat tektek uh hi.\nKhris a um mi a nambat zah a cin phetin Jesu khris in a mite, a si leh a hing laite zong a hinglai mahin a kaikhawm dingin guta bangin hong pai dinga, lupna tunga lumkhawm minih khat kila in khat ki nusia dinga, an su khawm mi nih khat kila in khat ki nusia ding hi. A ki nusiate’ lak-a om khak ding, kei lau mahmah ing” ci-in a genkhat ka phawk hi.\nNi sut lam ciangin ka tangvalpa in a zum nasepna lamah zum kah dingin pai a, keizong ka sumzuakna lamah ka pai hi. Ka paikawmin lam tawntungah ka lung ngaingai a, a lungkham sem-mah mi tampi tawh ka kituak hi. Sumbuk tampi na kikhak a, sumbuk kihong sunsunte lah kuamah huthe suah mel lo hi.\nZu sai khawng ka nawknate ah nidangmah bangin kihong sam a, ahizongin a innmai peuh vuah bang thu-tak gen uh hiam, a ciak ngeingai uh hi. City Hall ka tun ciangin nidang mah bangin mi kiphu lamh-lamh a, ahizongin nainganzi(politics)lam nidanga a kin zahin kintuak nawn mel lo uh hi.\nKa sumbuk ka tun ciangin ka laibu zuakpa leh ka lai-at puteekpa na om lo mawk hi. Ka lai-at dang nihte pen na na om sam uh a, sep ding mel thei lo-in a tu ngen’ngan’ lel uh hi. A kei sem in zong a nasep ding uh ka sawl’sawn ding mel ka thei tuan kei hi. Bazarpi munte nangawnah mite patau lua uh ahihmanin, “Ni thum sung khawl photni” ci-in thu ki zasak hi.\nNitak lam pen zu zuakna mun a, mipite cih loh sumbuk, zum innte kikhak khin hi. Kongzing khempeuhah hih thupiang lamdang kikumin ki omkhawl kawikawi hi. Keizong tua mah bangin, Pasian thu thei simsim ka sakpa kiang khat-ah ka paileh, “Jesu’ thugen lakah i uploh penpen mah tu-in hong tung hita hi. Tu in kiphawk pan hang; ahih hangin kailua zo ta hang” hong ci hi.\nNitak ciangin biakinn kim-ah, ki ta zolo zah dongin mite kikhawm zihziah a, “Maw Pasian aw, danpiakna thu bangci thu hiam? Ko’ aadingin lametna om lai lo ding hiam?” ci-in a thuum ciat uh hi.\nPastor a tam zawte lah a hing tanga kilate lakah kihel khin uh a, a om lai sun Pastorte kikhawmte’ lakah hong kihel uh hi. Kikhop pai zia nangawn a ngeina bangin kipai thei nawn lo hi. A lum, a letpi-in hun a kibawl gawp hi.\nMipite in a om lai Pastorte mawhsiat gawpin, “Pastorte in na nasep ding pen uh sem hile uh cin hibangin om lo ding hi hang, Pasian’ thu a taktak leh a maanpen hong hilh hile uh cin hizah buaina tuak kei ni. Pastorte in mihing’ pilna leh amau’ ngaihsut tawm’ mawkmawk peuh tawh Pasian’ nasem bangin na om’ man un, mi tampi tungah hibang hong piang ahi hi” ci-in Pastorte a kigawh ziazua hi.\nKeizong ka biakinn mah vuah ka kikhawm a, nidanga kikhawm ngei kiuhkeuh lo mi 20 khawng leh ka Pastorpa uh tawh ka kikhawm khual’khual’ ta zen uh hi. Ka muan mahmah uh mi honkhat tua nitakin hong kikhawm lo uh hi. A nu, a pa, a zi a ta, a u , a nau, a hingtangin a mang kitam mahmah ahihmanin ko Pawlpi bangah a kitam pha deuhin ka ngaihsun hi.\nKa Pastorpa un, kimawhphelhna leh hong hehnepna in, aw-ling kawmin hibangin hong gen hi. “U te naute aw, Pasian’ nasep dan pen, nidang limin lungkiat huai ka sak denmah hi-a, hi zolo deuh zong ka kisak lam hong theihpih dingin hong um ing. Leitung thu lam tam gen lua leh, a gen’ zong nuam ka sak sim mah hiven, Vantung lam thu leh hong tung ding Pasian’ thuciamna-te gen kha ngei lo-in, alim’lim’in zong tu-a bang bebu dingin zong ka ngaihsun liang kei hi.\nKeima’ gitnat lohna vive hi. Collage ah ka kah lai-a, “Lai Siangtho pen Kha lam thu hong gentehna hilel hi” ci-a ka siate un Lai Siangtho a thupi sak lohna hong hilhte ke’n na len lua kha hi’ng. Tua man a, tu-a bang teng a suak i hi hi. Khial mahmah ing; ka ki-im thei nawn kei hi. Tu in Lai Siangtho’ hong gen bangin um pah lianlian ni, cilenglah kai lua tazel si-a maw!\nAhizongin lung himawh lua nai kei dih un! Lamet theihna khat om lai hi” a cih phetin kote in, “Pasian in thupha ngah hen; bangci bang lametna om thei lai hiam” ci-in ka dong pah ngeingai uh hi. Pastorpa in a thugen mah hong zom toto hi.\n“Tu-in Misiangtho lak tohna man khinzo ta hi. Tu-in hehpihna kong a kikhak khin hita hi. Ahizongin Hehpihna hun i lap loh hangin gupna thu thalawh theihna hunkhat om lai hi. A tawp dong a thuakzo, a kipzote in gupna ngah thei lai hi cih thu a om lai hi” a hong ci hi.\nTua banga Pastorpa in thu hong gengen laitakin ka khanglo lian mawk hi. Kidai-in, kilokin, thakhatin ka tho kha pak a, ka kianga Lai Siangtho sim-a om ka lawmnu in lamdang sa in hong len vat hi. Ka tuahkhak lauhuaipi pen tutpha zaal tunga ka mang ahih thu leh ka zi a mang kimlai pen ka muh kik takpi teh ka lungdam’ dan! Gen zong ka genkhia thei kei liang hi.\nTua-a kipanin Pasian’ thubu in a gen’ bang lianlianin a hipahpah hi, cih ka um ta hi] a ci hi. Tdkhen\nPrevious: Tualniam lungsim: Tedim tuinak ah ek kitha\nNext: Malaysia, Genting Highlands huamsung aom lamzikpi khat kicim


url: =Sakamkei in gial lam manawh ~ Lian Tuang :: ZOMI DAILY\nposted on 2 January 2017 at 4:03 pm Lomkholna: Liantuang, News\n(2017 kum ading lunggulh thusunna )\nZomite khangthak hunthak sungah “ Tung sunni bangin tan lam manawh in, Sakamkei bangin gial lam I manawh theihna ding lunggulhna tawh I nuntakpih ding thu 3 khawng kiluikhia nuam hang\n1) Pilna thutheihna thumuhna\nTu ni ciangciang Zomi le Zogam ading ahih nakleh akua maciatin I hih theihnate thasial hetloin kidiang ngeingai pah lianlian hi. Hih pen a lungdamhuai lua mahmah thu ahi hi. Hih kalsuanna mah kizom suaksuak zo hen la ahi zongin a thulu tawm kikhel leh lunggulhhuai ka sa hi.\n“ Zomi Zogam ading pilna “ cih thulu tawh thakhauh takin I kisatsuah phatding kisam kasa hi. Pilna I cih ciangin laitan sang pilna bek hi loin thutheihna pilna ciimnate a gen nuam I hi hi.\nTua hi a\nPawlpite leh kipawlna tuamtuamte in khangnote pil sinna le mipite thutheihna lam ah a khantohna ding mapanna pen minam nasep lian khatin neih sawm ni.\nMimal in I neih sumlepai leh vanlenate pen khangnote pil sinna le I mipihte khatlenihin thutheihna thumuhna in a zat theihna dingin zangkhia ni.\nGam le minam ading mapanna in ei mahmah in I neihsa leh I hun manphate pilna thutheihna le thumuhnate behlapna in nei ciat ni.\n2 ) Khat le khat kizahtaksiamna\nI minam sungah a kipuahphat huai mahmah thu tampi lakah Khatlekhat kizahtaksiamna I neih kholloh pen khat in akihel dingin ka um hi.\nI minam sung ahualpi in en kik leng\n-Mipite in makaite kizahtaksiamzo taktak lo\n-Makaite in zong khangmasate le mipi zahtak siamzo taktak lo\n-Mimasate, tu laitak makaite le mipite kikal a kilekkim kizahtaksiamna thanem\n-Mipite sungah mimal khat le khat kizahtaksiamna thanem\n-Makai khat le khat kikal ah kizahtaksiamna thanemzaw\n-Kipawlna khat le khat kizahtaksiamna thanem\n-Khangnote in khanglaite zahtaksiam zolo\n-Khanglaite in khangham upate zahtaksiam zo tuanlo\n-Khangno khanglai le khangham kikal kilekkim kizahtak siamna thanem hi.\nAhi zongin tu kum 2017 kipat a kipan I minam sungah khak le khat kizahtak siamna luangkhia sak ta ni. Khat le khat kipahtawi sawm ta ni. Khat le khat kitheihsiam sawm ta ni. Tu mahmah in kipan pah ni.\n3) Hamciamna cihtakna\nKum kipat a kipan pawlpi le kipawlna tuamtuamte in I kipawlna le I pawlpite a thakhauh semsem nadingin nakpi in thasan pha ni.\nMimal mahmah in zong I nasepna le i maban ciatah thumanna citakna khahsuah loin hanciam semsem lai ni.I tavuante zo in I mate hangsan takin behlap ciat ni.\nI kipawlna le I pawlpi ong thakhauh dinga, tua in I minam thakhauhna ong hi pah ding hi.\nI mimal nisim nuntakna lawhcinin khangto dinga, tua in i minam lawhcinna le khantohna hi pah hi.\nMinam sungah lawhcinna khanthohna le thakhauhna a om ciangin I gam I lei cidam in nuntak ong nuam semsem pah ding hi.\nHih bangin Zomite in khat le khat kizahtaksiamna tawh nungta in pilna ciimnate thupi sakin nasepna maban ciatah mavanna lawhcinnate I neih ni ciangin “Gual tawh tan bang kim” bek hi loin gual tungah i tuang ding hi.\nTua ciangin ‘ Nun bang nuam, aw Zogam lei’ ci in la in i awiawi thute ong tangtung taktakdinga, Zomi Zogam in “ Tung sunni bangin tan lam manawh in, Sakamkei bangin gial lam I manawh” taktak ding hi ci in ka um hi. (2 Jan 2017)\nPrevious: 2017 Nuntakna Nopsak Kum ~ Pil Mung\nNext: Zanhal nitak in Turkey gama Night Club kisuamna Site lakah gamdangmi 15 kihel ~ TK Lian\nMalaysia gamsung ah July 26 ni ciangciang Operasi pan akiman mi 5065 phakhinta


url: =Pasal Cosmetic tamzat pen Souh Korea ~ Pau Tun Thang :: ZOMI DAILY\nposted on 22 July 2013 at 4:07 pm UTC+9:30 Lomkholna: Article, Pautunthang\nSouth Korea pasal ten leitung gamdanga tangvalte sangin kizep kipuahna(beauty products) limzat zaw uh hi. Leitung mundanga pasalte sangin skin products lei nangin sum ta bei zaw uh hi. Mai zawl(mam) te Asian gamah mi lawhcing danin ki ngaihsun mawk hi. South Korea ah tukum sung pasalte kizep /kipuahna leina sumbei pen GBP 544.5 million bang pha hi.\nKorean tangval ten limlang maiah hun sawtpi zang uh hi. A mai uh a mam nangin make-up tuam tuam nuh(zut) uh hi. A mitmul natawm uh numei sia mah bangin eyebrow tawh khauhsakin tangsak sitset uh hi. Amau ngaihsutna ah sianthona leh kizepna in kimaun ngamna piangsak thei ci. Pualam kilatdan thupi ngaihsut mah mah uh hi. South Korea pen pasal thuneihna gam ahi hi. Pasal te adingin kumnih sung galkap tum a kuulna gam pen tu in leitung Make-up khuapi suakta hi.\nNikum sung South Korea pasal ten skin care tawh kisai lei nangin GBP 305.6 million(USD 495.5 million) bei uh hi. Tua pen leitung bup pasal te skin care leina za ah 21(21%) cingzo hi. Hih pen global Market Research firm “Euromonitor International” te muhkhiat ahi hi. Tua manin South Korea pen leitunga Men’s skin care market lian pen in kiciamteh hi. Ahizongin South Korea ah pasal 19 million bek om uh hi.\nAmorepacific, South Korea a cosmetic Company lian pen in tukum South Korea ah pasal cosmetics kileina GBP 544.5 million(USD 885 million) pha khin ci uh hi. South Korea ah numei hi in pasal hitaleh kizep kipuah thupi ngaihsut uh hi. Numei ten zong pasal kizem sitset pen thupi muh uh hi. Korean Air te bangin kum khatin khatvei pasal flight attendants te adingin class bawlsak zel hi.\nMake-up zat leh zatloh pen kilamdang lua hi. Tua ahihmanin South Korea pasalte nangawnin cosmetic bawm khualak ah keng zen uh hi. Australian National University a Korean Studies Head Ronald Maliangkay in a gen danin South Korea ah “pasal melhoih pen lawhcinna khat in ki ngaihsun” ci. Amau society ah first impression ki thupi ngaihsut hi. Tua bek tham lo in “appearance is powerful” ci ngiat uh hi.\nSouth Korea te pen kizep kipuahna lamah etteh tak mah mah uh hi TV/movie khawng en leeng siangtho in smart thei mah mah uh hi. A pasalte uh zong a mai uh numeite’ maim ah bang phial hi. Nidang in eimi ten ki naak zep luat pen pasal vai kei khawng kici ngei hi. Ahizongin numeite bek hi lo in pasalte zong siangtho tak leh smart taka kizep sitset ding hoih hi. Korea te nasepna, sang leh interview na khawngah a pai ciangun make-up zang lo in pai ngei nawn lo uh hi. Pau Tun Thang\nPrevious: 2013 – 2015 ZOMUS makai thak kiteelna\nNext: Pu Sinthang Tonsing Tangthu a tomin


url: =Naypidaw Leinuai Meileang Vawt Tu « Nikonghong\nHome » Kawl Ngam » Naypidaw Leinuai Meileang Vawt Tu\nNaypidaw Leinuai Meileang Vawt Tu\nKawl ngam khuapi Naypidaw ah leinuai meileang (subway tube) vawt tu a, Russia te in vawt khuan tender nga zo ci in, VOR (Voice of Russia) sung ah, tua project a lampui tu chief architect pa in son hi. Russia expert te in lei omzia taw kisai et tu vawt tu kilawm babang vawt saan aa, line masa phit tu sia zong design vawt saan zo hi ci hi.\nTua leinuai meileang lam sia kilometers 50 bang sau tu hi. Russia khuapi Moscow leinuai meileang lam zong kilometer 15 bekma sau hi. A original article asim nuampo The Voice of Russia ii website VOR ah kisim thei hi.\nBy thawngno in Kawl Ngam on December 7, 2011 .\n← Martin Luther le Protestant Langpatna\tThu Khel Pawl Khat →


url: =Ni Innpi “Haleakala” :: ZOMI DAILY\nLeitung kiuli pan hih na lamdang en ding-in kum khat in mi Awn khat leh lang (1.5 million) kimbang ki paiden hi. Hih a lamdang mahmah Haleakala pen Maui tuikulh Hawaii, USA ah a om hi. Hawaii pau in Haleakala cihpen Ni Innpi (house of the sun) a cihna a hihi. Hawaii te tangthu ah Maui-i Pasian no (demigod) in, sun sauding a deih manin, Nipi (Sun) pen hihmun ah thongtaang sak hi ci-uh hi.\nHaleakala ah a ki munuam phadiak pen tuma AD 1480 pan 1600 sung-a a phul ziahziah Meimual-lui (dormant-Volcano) a hihi. Hih mun pen Mualdawn (summit) leh Tuipipang (coastal) cih namnih in ki khen hi. Mualdawn ah Haleakala Crater kici sikbel bang-a a bem leh a kual khukpi a dung(across) tai sagih dektak (6.99 miles) leh a phei (wide) tai nih (2 miles) pha-in a thukna pi tulni leh pi zaguk (2600 ft.) aa thuk khat om hi. Tua khukpi sung-ah zong kipai thei-a a khuksung-ah i giah nop leh buk(cabins) ah ki giak thei hi. Hih mualdawn pan vanpi(sky) en leng siang phadiak hi. Hih mun pan zing ni suak(sunrise) leh Nitum(sunset) en dingin mitampi ki paiden hi.\nTuipipang (coastal) lam leuleu ah tuizeu(falls) hoih nono en ding leh, leh tuibual theih nang tuili(pools) hoih nono te-ah luituisiang(frest water) bual dingin ki paiden hi. Mitkha tawh a munuamte aa ding-in a nuai-ah tom-kim-cing in ki en thei hi\nPrevious: Kammal kilawm pawlkhat (Azom 19 June)\nNext: Interview ih cih den zong!! ~ Zomi Quavadis\nUN Card neilo te gamthumna paidingciang pusuahtheihna (Exit Permit) lakvai theihding\nZu, Zu, Zu ~ T. Sawm Lian


url: =Ka muhpak US Gamthu pawlkhat (8) ~ Awn Za Pau :: ZOMI DAILY\nposted on 27 September 2015 at 8:29 am Lomkholna: Article, Awnzapau, Theihhuai\nLampi abupi in nam thumin khen hi. Akhatna: Asau in amin Interstate Higway System, ahih kei leh olno takin Interstate Expressways/Freeways ci in min guan uhhi. Tua lampite pen Federal Government kici Central Government in tavuan la hi. Central Government ii tavuan lak pen lampi vekpi ii 4.3% hi a 48,876 miles pha hi. A nihna:- Amau gamciat aa khua khat leh khua khat kikawmna ding aa kiziik lampite hi aa State Government in tavuan la hi.\nTua alaak pen a lambup vekpi sauna ii 20.5% hi in 3,933,985 miles pha hi. A thumna:- A tung aa lampite losiah a dangteng khempeuhte pen local government kici (village, town, city, county) te sum tawh kibawl kiziik vive ahihi. Tuate pen khua khat leh khua khat kikawmna, lo lam kuanna, khuasungteng leh amau tenna gamsung ciat ah a ziikte uh ahihi.\nTua hi a, hunkhat lai President Dwight D Eisenhower sepsung (1953-1961) in Soviet Union Chairman pipa Nikita Khruchev US va hawh ngei a, tua hun lai pekpek in thupi a sak mahmah pen US te mawtaw lampi mah nasia sa in lamdangsa mahmah hi, ci in kigen hi. Tua zawh zong khawl tuanlo a, a septoh ngelhngelh uh ahih ciangin, a mawtaw lampi ziikzawh dan pen leitung gam khempeuh lakah kuamah gam in a phak ding haksa mahmah lai in ka umhi. Gam khat cih thadah akhang to mahmah kici, Europe gambup in zong pha zo ngei hetlo maitak ding hi. (azom omlai hi…) Agelh: Awn Za Pau\nPrevious: Muh ciil Melbourne – 2 ~ Hau Za Cin\nNext: Pentecost leh Babel Tausang Ki Keelki (5) ~ Rev. Fr. Damian Dal


url: =Africa, Congo gamsung aom zatolum cina mi 12 tak migilo te’n temtawh dawtliam :: ZOMI DAILY\nposted on 8 February 2018 at 10:53 am Lomkholna: News, Sawltak, World\nCentral Africa, Congo gamsung aom zato khatah damlo in zato alum cina te temta tawh kidawt liamgawp cih AFP pan kiza hi. Congo (Democratic Republic of the Congo), Goma City sung aom Hospital khatah thupiang hi a, zatolum cina te lakah mi 12 pen ki dawtliam cihi.\nTuabang in cina zatolum te adawtliam pen “Ugandan Islamist rebels” kici singnuaimi migilo te gamtatna hidingin ki ummawh hi ci’n Offcial te’n Tuesday ni in genkhia uhhi.\nZato sungah damlo in akikem uh himahleh Sunday leh Monday zankim kikal in temtawi migilo pawlkhat in cina te nadawt liamgawp uhhi ci’n Provincial Health Minister Martial Kambumbu inzong genkhia hi.\nAliam te lakah mi 3 pen huaisia phadiak in gimmahmah uh cisawnsawn hi.\nNorth Kivu Province sung aom Civil Society Rapporteur khat ahi Etienne Kambale in agenna ah Goma gamsung ah hibangin cina zatolum te akidawtliam pen akhatveina hi, abeisa in hihbang gamtatna omngei nailo hi ci’n genkhia hi.\nAbeisa nungkhasung in kumpi galkap “Congo Government Forces” te’n Beni sungah “Islamist Allied Democratic Forces (ADF)” kici migilo thautawi kipawlna te limkap simpian uhhi. Hih thautawi migilo kipawlna tepen Congo gamsung aom leisung sumpiang atamna “Rich mineral resources” kuamtengpen a ukcipsawm uh ahihi.\nTua ADF kici Allied Democratic Forces thautawi kipawlna te mizat pawlkhat in zato ah cina te temtawh adawtliamgawp hiding in ki ummawh cihi.\nBeni Region sungah abeisa 2014 kum akipan hih ADF kici thautawi migilo kipawlna te’n khuasungmi akigawm in 700 valbang thatlumkhin uhhi ci’n UN Mission leh Congolese Authorities te’n genkhia uhhi.\nAbeisa nungkhasung inzong UN Peacekeeper mi 14 tak ki thatlum a, tua athatlum tezong hih ADF kici Islamist Allied Democratic Forces temah hiding in aki ummawh ahihi. Abeisa kum 25 sungah hihbangin thakhatthu in UN nasem te aki thahlupna omngei nailo a, thakhatthu in UN Peacekeeper mi 14 tak aki thahluppen kiheh mahmah hi. Sawltak #zomidaily\nPrevious: Pate ni ~ Dim Lun Zam\nNext: Harley-Davidson panin abawlkhiat Motorcycle 251,000 te Brake hoihlo ci’n Recall kibawl


url: =Pau leh ham (aw suah) Part 2 :: ZOMI DAILY\nPau leh ham (aw suah) Part 2\nposted on 8 May 2015 at 1:21 am Lomkholna: Article, Literature\nDear It Zomi te, Pak huan sungah pak mel namkhat bek tawh kizem mawk leh etlawm lo a, lim leh mel tuamtuam anei Pak huan hi leh mittawh et in etlawm a, asung ah vak in tawlnga leng ih lungnuam se hi. Zogam ah zong khua khat leh khua khat ih pau kibang ki telsiam thei na pi in, ih awsuah akaihdan kibang lo in, zaknop phadiak se hi.. Pawl khat te in kai sukpian, pawl khat in kai khollo in,hi pian bauhbauh se hi.\nTua awkaih tuamtuam tawh akidim Zogam ah nuam ihsa lualiang a,ih khua awsuah (awkaih) te peuh minam min peuh ihsa kha thei zanzan mawk hi.Bang hang hiam cih leh pawl khat te awsuah ( awkaih ) akibang khua 6 – 7 bang aom khin te pawlbang, ih awsuah kibang ahihciang ei awsuah akibang teng minam khat hihang a ci kha zong kiom theikha in ka lam en hi.Bangbang in ih ngaihsun zong in Zogam ah ateng teng laigui kizom unau laizom te ih hi a, sungkhat( sulkhat ) apiang Zomi te ih hihi.\nEt theih pak ding in, hih anuai a te, hoih tak ngaihsun kawm in hi le hang minam khat ih hihna, sul khat piang ihhihna kician mahmah a,ih tenna khua pau awsuah ( awkaih) pen ih khua mun ah ihzat a hih lelna ki lang hi..Minam pen Zomi ih hi a, awsuah leh awkaih in minam hi ngeilo ahihna ki lang mahmah hi.\nNau Lak beh khempeuh Dim awsuah ( awkaih ) zang kimlo hi…Pawl khat in, khuano awsuah, Teizang awsuah, Paite awsuah,Ngawn awsuah, Lusei awsuah,Zou awsuah, Saizang awsuah in, ih tenna khua leh ih lamkiatna khua dungzui in ih awsuah kizui ahihi… Bangbang awsuah ih zangzong in, Nau Lak beh khempeuh apianna khat pan ahi a, Pu Naulak zong Zomi ahihi.\nTua mahbang in,gentehna in, en suk leng…..\nSuk Te beh khempeuh Teizang awsuah khinlo hi.\nGual Nam beh khempeuh Saizang awsuah khinlo hi.\nSam Te , Mi Lun, Tai Thul, Man Tuang, Man Lun beh khempeuh Zo( Zou) awsuah khinlo hi.\nSuan Tak beh khempeuh Sihzang awsuah khinlo hi.\nGui Te beh khempeuh Vangteh awsuah khinlo hi.\nHih atung a Beh teng bek en le hang zong, ih Zogam ah ih tenna khua leh mun leh mual tawh kituak in ih awsuah luanzia akibang lo ahihi.Awsuah ( aw kaih ) kibat lohhang in ih Zo Ngeina lapi te, ih lakam te pen Lusei, Thahdo, Pawi te mahtawh avek in akibang ahihman in, ih pianna PU khat minam khat unau laigui zom khat ih hihi.\nAwsuah ( awkaih ) tuamtuam ihzang phial zong in, minam khat ihhihna bang teng in hong telsak in, hong paikhia theilo hiam ci’h ensuk kik ni. >>>>>>>\nHih anuai a kammal te pen, bangbang awsuah ( awkaih ) ihzang zong leh ih tenna ih lamkiatna mun mual akibang kei phial zong in, tuni dong ciang akizang den kammal leh awsuah te ahihi.\nVok, Ak ( Ar – Al ), Bawng, Sial, Sai, Keel , Ni leh Kha ( Tha ), Aksi ( Alsi – Star ), Nu leh Pa, Pi leh Pu, U leh Nau, Ci ( meh lak a sawh ), Tui\n(dawntui ) La ( hla – Song ) , Guah ( Vuah ) . Pasian ( Pathian ) , Um leh Bel , Lum leh Tei, Khuang, Dak ( Dal ) , Lih ( Rih ) bual , Mual ( Tang- Tlang )… cihbang dan nengneng teng…..\nIh lamkiatna ih pianna ih khua ciat ah ih zat pau awsuah awkaih te pen pianpih bilsungkhum awkaih te hilel a, Zogam a piang ih hihman in Zomi te ih hihi.Zomi Zogam neusek lo in, bangcibang in asuakta gamkhat in leitung ah ki omthei ding hiam ci’h, tupna leh kithutuahna ih neih kimciat ding kong hanthawn hi..\nZomi Zogam ading… Mapang khawm ni…\nTg. Zogam Mungno (Patriot Fighter)\nPrevious: Ka pianna kanu manphatna nam 20\nNext: Farewell Sia Philip Khaipu and family\nGermany meileng khawlna khatah hei tawh kisatna piang, mi 5 liam ~ ZD\n5.10.2014 Tuni leitung thuthang te\nLaimi naupang khatin $70000 kumkhat in ngahding


url: =Tulaai Leitung Thuthang Tuamtuam Updates July 24, 2014 :: ZOMI DAILY\nposted on 26 July 2014 at 9:51 am Lomkholna: Khawmpau, Myanmar, News, World, Zomi\n· Ongnusia sa Dr Chin Do Kham I a Upinu leh kawlpi Cmedia Peter Khampu I apianna anu Pi Niang Khaw Ciin in July 25, 2014 ni in nitaak 7:30 kiim pawl in Kawlpi zatopan Pasian kiang ah ongciahsa ta hi. Adah akap te Topan onghehnep sak ta hen!\nPrevious: Peter Khampu pianna Nu in hongnusia\nNext: A tullo lungtup\nZomi te ei le ei tuisa kipuakpuak ta I’ve mawww. Lamkhat pan CNF te bek mawksak napen kingaihsun taktak leng kua khialzaw itam maw kacihna kht Om veh aww….. Falam gam huamsungah CNF ten zum honglo uh hi. banghang falam ten munle gam napialo uh kua mh in amautawh nasemnuam lo uhi zum dig innsap nading nangawn pah uhi napialo nasapsaklo pah lel uh hi. I inn ilote ihuangsug ah munpia keipeuh leng kumpi ten aphal zenzen uhhangin amau zum dig peuh mh innlam saphek kilkello dig uh hi ……….amaute lamsai nading munpia keileng aarna tawh by force twh inn hogsap ngamlo dig uhi…….Ei mahmah hikisit Tel masa leghang………..CNF te innsap nanek main nungta vive Hilo ihiam……


url: =Zomite' ading hun thupi penpen\nGam tuamtuam a Zomi omteng Tu laitak Zomi ta ding ei khang sungah hi thu sang a thupi zaw thu om lo hi.Census ciang mimal Tengganan in Zomi ci zo leng,hi thu siksan in mabna tampi ki sem zo ding cih telsa hi.\nTu mahmah in zong Tedim,Tonzang,Cikha gam teng ki gawm pen chin state population ii One-Third ki hi khinta hi.Hi in thu tampi ong gen ding hi nikhat ni teitei ciang.\nTua hi in Tuipi galkhat a om ZOMI inn kuan khempeuh te panpiahna ki sam mahmah hi,tu ni Zomi,ZOgam/ TUNNU kikona kahna aw ong za ciat ta un.INN lam aom Nu leh Pa khuapih tuipih te zong phone/mail tawh Zomi\nmah gelh sak ding na vai khak ciat un.\nTopa in tu a bang hun ciang ading kisam ding mukhol in no teng sumnak omnah ong puak hi ding hi.Minam leh Gam ading na sepna te i biak Topa in na innkuan sung ciat vuah thupha ong pia ta hen. lungdam gin kam\nApril 10,2014 khit teh ki panpih hang khiatna om nawn lo ding cih telni.


url: =Kum 4 sung aki khakcip Melaka khuasung Monorail Service kipan kikding :: ZOMI DAILY\nposted on 3 December 2017 at 11:48 pm Lomkholna: Malaysia, News, Sawltak, World\nMalaysia, Melaka khuasung ah abeisa in akizangngei aomngei ahi meileng “Monorail Service” pen asiatna om ci’n Technical Problems tawh 2013 kumpek akipan adinkhawlcip “Suspended” ahihi. Ahi zongin adinkhawl khitzawh kum 4 khitciangin Melaka Monorail Service pen kizomkik theitading cih Bernama pan kiza hi.\nHihvai tawh kisai in thunei ahi City mayor Datuk Zainal Abu in agenkhiatna ah Melaka Monorail Service pen Monday ni akipan kizangkik theita hi ci’n genkhia hi.\nMelaka Monorail Service pen Weekdays sung ahihleh zingsang 10am panin nitak 10pm dong kitaisak hi. Weekends te ah 10pm panin kikhanto sawnlai a, zankim Midnight dongin kitaisakding cihi.\nTulaitak pen Coach khatbek tawh kitaisak photding a, khatvei ataisim in mi 15 ta tuangtheiding cihi. Tua meileng pen vialkhat “Round” khat atunkik nadingin Minute 30 sung hunbeiding a, tuanman Ticket khatciangin Rm10 ta hiding cihi.\nHih Melaka Monorail Service meileng asauna pen 1.6km hi a, Taman Rempah panin Jalan Bunga Raya aom Hang Tuah Station dong akilamna pen RM16.5 Million sumbei in akilam ahihi.\nChief Minister Datuk Seri Idris Haron in abeisa in agenkhiatna ah hih Melaka Monorail Service pen khuasung kikawmna Public Transportation bangdan in zatding hilozaw in, Recreational Purpose ngiat in akibawl ahihi ci’n genkhia hi.\nMelaka Monorail Service pen sumtampi bei in akibawlkhit asawtlo 20 October 2010 kumin Passenger mi 20 atuan laitak in awkcip hi. Hang Jebat Station panin 100m agamlatna ah a awkcip ahihi.\nTuazawh kumkhat khitciangin Hong Kong panin Tourist mi 18 atuan laitak in khatvei awkcip leuleu hi. Tuazong Hang Jebat Station panin 300m agamlatna ah a awkcip ahihi.\nMore: Malaysia, Melaka khuasung ansai khatah Gas bung puakkham\nTuabangin buaina lianpi nihvei kituakngei ahih manin, Land Public Transport Commission te’n Melaka Monorail Service pen khakcipphot dingin thu apiakna tawh kizui in kum 4 sungbang kizang vetlo in, aki khakcip ahihi.\nMelaka Monorail Service pen “China-made Monorail Line” kici a, Melaka River dungteng kitaisak in, Tourists tampi alunglut nading in akibawl, akilam ahihi. Sawltak #zomidaily\nPrevious: Malaysia, Kajang vengsung ah India gammi 2 kithatlum\nNext: ZBC Hymnal Singing Competition vai zaksak kikna


url: =Monday, June 9, 2014Tulaai Leitung Thuthang Tuamtuam Updates June 8,2014\nKawlgam sung Innmun logam mantawh kisai khanglua mahmah ahihman in bangcihding cihthu Upper House ah MP ten June 8,2014 ni in dotna bawl uha, akisap leh hihtawh kisai thukhun thak khat bawlkulding hi ci in President Office pan thunei U Soe Maung in dawngkik hi.\nKawlgam kiteelkik ciang PR kici Mee tang kikimtak a huamkimna tawh kisai June 8 ni in Amyotha hlutdaw ah kikupnawina nei uha, NLD leh akipawlpih party tuamtuam te in deihlo in thalnial pah uhhi. Pawlkhat inbel deih tuak mahmah uhhi.\nPakistan gam Jinnah Vanleeng tualpi Taliban migilo ten June 7,2014 ni in nasiatak insim uha, Vanleeng tualcing palik te tawh nai 5 sung langnih kido ngekngek uh ahihman in mi 28 si in pawlkhat khat aliam ban ah vanleeng tual kikhakphot ci in Pakistan kumpi ten taangkokhia uhhi.\nWorld Cup tukpeeng kimawl ding ni thum in asap June 8,2014 ni in World Cup kibawl na ding munkhat ah Sao Paulo khuapi ah mipiten World Cup deihlo in lungphona nei uha, Palik tetawh buai uh ahihman Palik te mittui luangsak gas thau te zangh in mipi nialkhia uhhi.\nSouth China Sea tung ah Veit Nam leh China Tembaw te khat le khat tuikibuak in ki um kawikawi a thumanlo pi in gamta hi ci in Langnih gampan kimawh sak tuakna thu June 8,2014 ni in thupuang tuak uhhi. May 2,2014 ni pan kipan China lam pan gamkeek masa in hih buaina akipan himah leh kisu ngam taktak lo in kito in thapaai uhhi.\nKum tampi akibuai pih denkeei thu khat ahi Iran gamte Nuclear vaaitawh kisai in US kumpi thunei te leh Iran gam kumpi thunei te June 8,2014 n in Geneva khuapi ah maitang kingatsa in langnih kikupkhopna kipan ta uhhi.\nThang Khawm Pauzomi at 11:23 AM


url: =Zomi Nam Ni a lawhtak (Outcome)\nTutung Zomi Nam Ni-pen lungkimhuai tak-in akhual atual-ah nasia tak-in leh eima' hihtheihzah ciat-a I' bawlciatna-in "Zomi Khanlawhna" lianpi ahihna mitmuh-in hong taksuah ahihman-in Zomi Neipa A' min kiphat tawntung tahen!\nLaaitui Khua-ah Zomi Nam Ni ahitheih zah-in kibawl-a, khuaveeng khempeuh zawn-in, Milipsimna Laaihawm (Guun Gaal Thelnah Leeng) akihawm kawm-in khua-kim kizawn-hi. Ahun toiluatman leh vaai tuamtuam ziak-in khohna-ah hong kipai kimzo lo-hi. Ahizong-in, ahun toi paulap-in neilo-in hong haanciam taitai-a Zomi Nam Ni hong uapkhawm khuate anuai-abang ahihi:\nHaaimual Khua Luui\nNew Eden (Haaimual Khua Thak gei-a)\nCikmah hun-a kilawmtaatna leh ki unauna-tawh sahkhua kithuahkhopna (social interaction) a-om ngeilo kimlaai tukum Zomi Nam Ni-in maa hong patsak-hi.\nZinmaangpipa Rev. Dr. Do Suan Muang (General Secretary: Global Zomi Alliance)-inzong ama' mipihte hong khual-in, Tuithang Khua pan-in gimpi, tawlpi mah-in hongdelh caucau-in, leivuui teng thuak, suanghuum lak-ah kitatsuk kitatto kawm-in thugenna limci mahmah hong neihsak-hi. Minam itna bulphuh-a makaai aseem ahihziak bekbekmah hikeileh Laaitui Khua Zomi Nam Ni vaaihawmpawl-in bangmah peuhmah piakzawh kineilo, niangtui lim siusiau nangawn kitah siamlo kawmkaal-ah aminam itna hong zanghkhia Sia Mung' tung-ahzong naakpi-in lungdamna kahong taangko uhhi.\nNgah nading peuhmah lamet omlo himahleh Zomi Nam Ni vaaihawmpawl-in alunggulhna hong dipsak Lasasiam Pa Kaam Seen leh Hip Hop & Rapper Pa Teng Khai te lawmta-teng' tung-ahzong naakpi-in lungdamna kahong taangko uhhi. Minam itna bekbek masuan-a Zomi Nam Ni-ah hong phungcingsak, hong luunsak sanggamte Pasian-in note' itna-tawh kizuui-in Zomi minam sung-ah akizangh seemseem, amuiibunh seemseem ding-in na' siamnate-uh, na' awluan khumnote-uh Pasian-in hong phungvuhsak seemseem tahen!\nLaaitui Khua Zomi Nam Ni alawhtaak leh thunuazuui (outcome) hoihpen:\nZomi Nam Ni lungsiitlo-a hong-uap khuaveengte' tungpan-a akingah lawhtaak (outcome) masapen: "Zomi I-cih ciang-in 'Chin pen ei' pau-a amawk cihcih akisa hi-in tu'n telsiang mahmah hang-ei, I' dinkip nading kitel ta-ei" cihthu gah masapen ahihi.\nLaaitui Khuamite ataangpi-in, "914-ah Zomi kicih nading vaai-pen political party te' pawlzotna" cianglel-a angaihsut khitsa-uhpen hih Zomi Nam Ni leh "Guun Gaal Thelnah Leeng" ziak-in naakpi-a khanlawhna piang-a, gah manpha mahmah gahkhia ahihna mitmuh-in kilangh-hi.\nCialpi-ah Zomi taangthu leh Zomi Nam Ni taangthute hoihtak-in kisuut ahihman-in khangthakte' sung-ah khaici manpha kivawh khin, po khinta, hing-in hong khangpha laaiding mitmuh ahihi.\nLaaitui Khuasaatpipa Pahtawina leh Guun Gaal Ngalliam Taangpaal Pahtawinate kibawl ahihman-in khuadangte inzong Khuasaat Tuikhuatte' thupiitna phawk ciat-in pahtawi theihna aneihciat nading lampi masa suak-hi. Khuasaat Tuikhuatte Zogam-ah kimangngilh bawl-in akipaampaih man-a I' thuak minam haksatna leh minam mabinna tampi-omding cihthu kei mimal' upmawhsansaat ahihi. "Mualkhawl masa-zong kizahtaak" pupate' thuciin-pen khangthakte-in ki mangngilh ta-a, kuate zahtaak bawlding cih-a kipan uzawte zahtaakna nangawn kiamsuk gawpta ahihman-in minam sung-ah hih "atung-a akibawl pahtawina"-in khanlawhna piangsak ding-in lametna lian-hi.\nLaaitui Khua Hausa upa-a kipan khuaveeng palaai taángmite-in "milipsimna" tungtaang athupi mahmah ding-a aseh khollohna pan-in "Kawlgam-ah Zomite Pasian-in namlian khat-a hong lapsaang nading lampi hoih mahmah khat" ahihlam phawkthak-in telcian-uh ahihman-in minam phungcin nading khaici hoih mahmah apo khinta hongsuak-in, sawtlo-in agah kine dinghi.\nLaaitui Khua Zomi Nam Ni vaaihawmpawl:\nAbeisa hunte-ah Guun Gaal Kuam-ah "Zomi Nam Ni" cihkhawng akiza cianglel hi-a, thupi kisa khollo ahihkeileh "thuneite' khaam thapaai-tawh" ci-in akibawl ngeilo zahdong ahihi. Minam itlo hilo napi-in minam tawisaang nading lampi khat-inzong kiseh khollo, Kawlgam political party te' ki-elna, kikosiatna, kigensiatna, adiak-in 1990 Kiteelna pan-a hong kilimzaak Zomi vaai-pen party vaaiciang bang-in akisehna, a-party te mahmah inzong minam itna leh minam lian I' hihna pulaakna leh minam mit keuhsak nading mapanna' sang-in mè/vote ngah nading ciangmah muiituum-in akineih man-in "Zomi"-ah akikhanlawhding zah-in kikhanglo theilo, akilawpding zah-in kilawp zolo dinmun ahihi.\nBangbang ahizong-in minam-pen pupa' ngeina leh tawnzia-tawh aki lungngaih ciang-in "Minam Lian taktak, akip, akho minam" I-hihna kiphawk kiik-a, hih I' hihna maan I' dinkippih theih nading lunggulhna omteng kigawm khawm-in Guun Gaal Zomi Federation, Laaitui Siamsin Kipawlna, Laaitui Khua Hausa Upate leh Biakna Makaai Upateng-in hun toicik/tomcik sung-a akivaaihawm ahihi. Vaaihawmpawl upate' tungpan-in "Minam Ni abawltaak mahmah" ahihna aziak mitmuh tampi-tawh lungkimna leh angtanna kiza-hi.\nLaaitui Khua Zomi Nam Ni leh "Guun Gaal Thelnah Leeng" aki vaaihawm nading-in "phulluum phuul nading leikha-in petlet" acihbang-in hong petlet beklo-in sumtang mahmah-tawh hong mapang Pa Langh Sian Khai (Haatlangh) tung-ah Minam Ni vaaihawmpawl khempeuh-inlungdamna leh kipaak taktakna thu kahong puak uhhi. Pa Langh Sian Khai-pen midik hiithiat, acitak mahmah, minam avei mahmah khat hi-a, hih vaai khempeuh hong pianna naakpi ahihi.\nMimalkim' Mapanna themcik:\n"Guun Gaal Thelnah Leeng (914 Zomi kicih nading laaihawm)" leh "Zomi Nam Ni" vaaihawmna-a sumbei vekpi Kawlsum tuulza 20 vaal bei-hi.\nAmasapen-in hih vaaihawmna hong piankhiatna bulpi ahi Pa Langh Sian Khai-in tuulza 5.3 hong luuikhia-hi.\nAnihna-ah USA-a ateeng Pa Thang Khua Lian-in tuulza 2 hong luuikhia-hi.\nLaaitui Khua-ah Tumging siamsinna-tawh laaiphahpi angah masapen ahi Pa Suang Go Kaap Pahtawina Laaiphahpi-pen Zomi Nam Ni vaaihawmpawl-in pia-a, anuazuui ding-in daat githa (electric guitar) tuulza 5 kiim manh khat-pen USA-a Tg. Khup Siing (Mung Lian Khup Za Siing)-in hong luuikhia-hi.\nAdang sumlehpaai khempeuh-pen innpi leh sanggamte nangawn panpih zolo, cihmawh dongtuak kawmkawm mah-in ahithei bang-in kahong sik ahihi.\nGuun Gaal Thelnah Leeng laaihawmna' ading-in\nPa Hau Baan Nang (Pa Hau; Australia- Heilei Khua)-in AU$ 100,\nPa Cin Go Pau (Pa Ciipau; Australia - Tungzaang Khua)-in AU$ 50,\nTg. Khup Lam Thang (Tg. Thangpi; Australia - Haupi Khua)-in AU$ 60,\nTg. Suan Sian Lian (Tg. Sian; Australia - Anlangh Khua)-in AU$ 50,\ncihbang-in aki mapang diimdiam ahihi.\nSum-tawh akituat theilo, amanh akiseh theilo vaaihawmna, mapanna, hunpiakna, thalehngal zatna leh gimteng tawlteng apua-pen Laaitui Siamsin Kipawlna hi-a, Makaaipi Pa Thawng Lam Pau (Thawng Pau) leh Suan Siing-a kipan mimal kim-in kitukalhna leh kasuan khialhna om kiuhkeuh lo-in, kizentak leh kiciantak-in hong mapang-in mual hong suahpih ahihman-in naakpi-in angtang hihang! Zomi buppi sung-ah etteh taakcing mahmah kipawlna ahihlam mitmuh-a hong kilangh ahihman-in maailam-ah minam' ading-in Pasian-in hong naakzat zawkaan dinghi. Vaaihawm siamna, kithuhualna limhoihpen khat ahihlam Zomi lak-ah hong gahkhiasak Laaitui Siamsin Kipawlna Pasian-in hong phungvuh seemseem tahen!\nLaaitui Khua-a akibawl Zomi Nam Ni mahbang-in mun tuamtuam-a akibawl Zomi Nam Ni Cialpi khempeuh-in minam sung-ah khanlawhna, kithuhualna leh ki-itna abulphuh mapankhopna hong lawhtaak sakkim ding-in lametna leh lawpna I-nei uhhi. Kigensiatna, ki-elna, kipaampaihna, kihumtuamna, kilangpanna, kihazaatna, kiheekna/kilehheekna khempeuh nusia-in itna sung-ah aluangkhawm diamdiam ding-in Zomite' Piangsakpa-in Thupha hong buaksuk tahen!\nZomi Nam Ni Thupha!\nZomi Nam Ni Thupuak!\nAnuai-a mp4 themcik aki endik naailo hong maleep pak-ing.


url: =Malaysia, Ipoh khuasung innluh guta te lakah palik 3 tak kihel :: ZOMI DAILY\nposted on 28 December 2017 at 4:12 pm Lomkholna: Malaysia, News, Sawltak, World\nMalaysia, Ipoh khuasung aom innkhat ah abeisa Wednesday (Dec 27) ni in innluh guta damiah te lut uh a, sum honkhat puakhia uhhi. Tua guta damiah te lakah palik azalian “Senior Officer” khat zong kihel cih theStar pan kiza hi.\nWednesday zingsanglam 2am hunpawl in Ipoh, Kampung Rapat aom innkhat ah damiah ataih uh ahihi. Tua guta damiah tepen akigawm in mi 6 hi uh a, tualak ah Police Personnel 3 tak kihel uhhi. Tua palik thumte lakah khatpapen Senior Officer cisawnsawn hi.\nHihvai tawh kisai in palik thunei ahi Ipoh Deputy OCPD Supt Abdul Rani Alias in agenna ah MPV (Multi-purpose vehicle) mawtaw khattawh mi 6 innsung khatah lut uha, palik ka hi uh ci’n innteek te tungah gen cihi.\nTua innteekte innsungah vankham “Drug” honkhat kikoih cih kaza uh ci’n tua damiah te’n gen uh a, mat na ut keileh sum hongpia in. Tua ahih keileh anaipenpen Police Station ah hongki paipihding hi ci’n genkhia uh cihi.\nTuakhit ciangin innsung ah lutsuak in sum amuh khempeuh uh avekin laksak in taikhia uhhi. Sum alaksak avekin akigawm RM12,300 ahihi. Innteek pa’nzong hih damiah te lutvai tawh kisai in manlangtak in Police Report bawlpah hi.\nTuaciang in palik te’n tua guta damiah te zongpah ngeingai uh a, Jalan Tun Sambanthan panin kum 35 aphakhin tua innluh lakah akihelkhat mankhiathei uhhi. Tuazawh asawtlo in Bukit Merah, Ipoh City Centre sungah adang akihel mi 3 matbeh leuleu uhhi.\nTuciangciang damiah mi 4 kimankhin in, tuate khutsungpan inzong sum RM1500 ki ngahkikthei hi. Tuasum tepen damiah ataihna panin angahte hiding in ki ummawh hi.\nAkiman mi 4 tepen Jan 02 nidong Remand tawh kimanding a, “Section 395 of the Penal Code for gang robbery” thukhun tawh thu kibawlding cih kiza hi. Adang aki mannailo mi 2 tezong aki zonsan laitak ahihi. Malaysia palik tezong thuginalo tuamtuam kiza phadiak tawh kibang hi. Sawltak #zomidaily\nPrevious: Suicide, amah le amah kithat\nNext: Tedim tuizawn ki satzansak, lampi bawlna suangte kiguksak


url: =Najib pen 1MDB Fund sumvai tawh kizom in mawhna nam 10 valtawh thu kibawl theiding :: ZOMI DAILY\nposted on 3 July 2018 at 11:54 pm Lomkholna: Malaysia, News, Sawltak, World\nMalaysia gamsung ah makaipi asemngei Najib Razak pen kimankhin a, zingciang Wednesday ni in Kuala Lumpur Courts Complex ah thusitna kineiding hi. Najib pen 1MDB Fund sumvai tawh kizom in thu akibawlding hi a, CBT (Criminal Breach of Trust) nam 10 val bangtawh thu kibawltheiding cih Bernama pan kiza hi.\nNajib pen Kuala Lumpur Courts Complex sung aom Criminal Sessions Court ah thusitna akeineiding hi a, tua thusitna ah amakaihding pen Attorney-General Tommy Thomas ahihi. Amahpen hih panmun a ngahthak khat ahihi.\nTuni in 1Malaysia Development Berhad (1MDB) Special Task Force te’n Statement akhahkhiatna ah Najib pen Jalan Langgak Duta aom ama innsung panin tuni 2:35pm hunin akimankhia hi ci’n pulakkhia uhhi.\nNajib akimatna ahangpipen ahihleh 1MDB tawh akizom SRC International Company ah sum azatkhialhna Fund Scandal hang hipipen kici hi. Abeisa in Najib ii mimalzat Bank Account sungah sum RM42 Million tak lutsakmawk hi. Tuavai hangin abeisa inzong MACC Headquarters ah Najib in thusitna, Statement lakah cihte athuakkhin ahihi.\nNajib in agenna ah tua sumte pen Saudi King te’n letsong in apiak uh ci a, amahbek hilo US President asemngei Obama ii azi Michelle Obama zong Saudi King te’n Million tampi letsong pia ngei uhhi ci’n Najib in apawlzotna in genkhia hi.\nVideo: Malaysia`s former prime minister Najib Razak has been arrested. Najib has faced allegations surrounding billions of dollars that went missing from the state fund 1MDB.\nAhi zongin Michelle Obama tawh kisai in letsong vai apulakkhiat ciangin US kumpi inzong dawnkikna nei uhhi.\nUS President ahi zongin azi apasal khatpeuh in ahi zongin gamdang panin letsong “Foreign Dignitaries” khatpeuh angah ciangin tua letsong tepen US State Department te tungah ki ap ciatciat hi. Tuapen US State Department ii zuihding in akibawl thukhun ahihi.\nTuakhit ciangin Department’s Protocol Gift Unit te’n letsong kiapia te hoihtak in ciamteh in, kemcing uhhi. Tuabang in akipia Diplomatic Gifts tepen President, Vice President, Secretary of State panmun asemte leh azi apasal te ngahdingin akipia hithei hi.\nAzenzen in kumpi nasem te’n tua letsong akipia pen amau aituamding in akepnop, aciahpihnop uhleh tua letsong ii amanzah “Market Value” kipiasak in, tuakhit ciangbek in amau Personal in kemthei uhhi ci’n US State Department te’n amau website tungah gelhkhia uhhi.\nMore: Malaysia, Kepong ah kum 4 bek aphapan atunu 59 vei adawtgawppa sihdaan kipiading\nMalaysia gammakaipi asemngei Najib inbel ama Personal Bank Account sungah sum RM42 Million tak alutsak venvan aki muhkhiat ciangin tua sumte pen Saudi King te’n letsong in hongpiak hi ci’n genkhiaziau hi. Atakpi ahihphial lehzong gamdang kumpi khatin letsong in apiakpen ama ipsung ah kepziau asawm himawk hi. Zingciang bangci bangin thu hongki bawldiam? Kum 20 ciangbang thong akiathei dingin thu kibawltheiding kici hi. Sawltak #zomidaily\nPrevious: Lailo inn kang tawh kisai\nNext: Najib thusitna thuakding in Kuala Lumpur Court ah tungkhinta


url: =Jesu Ii Na Lamdang A Vawtte | Siyin Chin Baptist Church\nJesu Ii Na Lamdang A Vawtte\nPosted by thawngno ⋅ May 4, 2012 ⋅ Leave a comment\nTui sapitui a sua sakna\n(na lamdang a vawt akhatna)\nA hun le amun\nGalilee ngam Carpenaum khua nai, mual tung ah a-om Cana khua ah nithum a taam zawk ciang a nungzuite ii a up thei natu a ngaisutna in Jesus ii nalamdang avawt phit bel ahi hi.Tua mopoai ah Jesus ih nu Mary zong ki hel thei aa, Laithiangtho sung ah Jesus ii nu, Mary ci vateu in a at sia ngaknu thiangtho pan a piang Jesus sia min nei lei ngawl lai aa, Jesus sia ngual heak tu a deina khat ahi hi.\nMo ki tenna khat papo ah Jesus (Pathian) a om tu thupi\nMopoai vawtte ii Jesus a sap sia tua mopoai sia athiangtho ki tenna hi tu aa, Jesus aki hel hu in a mopoai zong khiakna nei ahi bangma nupa ki tenna khat papo ah Jesus (Pathian) lung kim ki tenna ahi tu a thupina zong ih mu thei hi.\nMopoai sung ah a zak sapittui a bo ciang mopoai vawtte in thintoi masa ngawl aa, Mary ii a thinbot phaphot sia innteakte a maizum ngawl natu khat le a tapa in seam po le piang thei tu hi ci in Jesus a muanna thu ki mu thei hi. Jesus in ka sep ka vawt tu hong son heak in ka hun hong cing ngawl lai hi ci ziau lel hi. Jesus in na khat papo a sep tu sia hun lapla cibang om ngei ngawl hi. Lam khat pan Jesus in a nu thu ah nungta hi ngawl aa a pa Pathian thu bek taw nungta ahina thu zong a lak nopna hi.\nMary na a tapa thu ni\nJesus nu Mary in a tapa pau teng sia tanute (Poai vaipuak neite) tung ah a tapa pauna teng son ku vakhian hi. A tapa sawl bang in seam vun ci hi. Hi thu ih et ciang midangte sawl bang ngamta tu hi ngawl aa, Jesus sawl bang a ngamtat tu a deina zong ahi hi.\nThambealte sung ah tui dimh sak aa sapit tui suaksak\nGalon 30 veu ata thambeal 6 sia tui adim sung tu in Jesus in sawl hi. A hun acin te sapittui suak sak hi. Poai uk pa ngangawn zong in he ngawl aa, a piak uh ciang lamdang sa lunsat uh hi. Jesus in na lamdang khat a vawt nop ciang van/na khat papo tungtawn in seam hi. Thambeal sung ah tui a sunh zawk ciang sapittui suasakna taw na lamdang lak hi. Poai uk pa in mopuipa sam aa, ngualdangte ii sapittui sia khul vaial aa, nang in sapittui sia ciik vaial hi. ci in ko hi. Jesus om huvau in tua mopoai sia nidang aom ngein gawl mopoai suak hi. Mihingte zong khuangei ciang ki ham vaial hikale Jesus nei po leang ki no sua tawntung ci sia zong hong phawk sak hi.\nHi bang aa, na lamdang a vawtna huvau in nungzuite zong in Jesus sia um tuam/muang tuam hi.\nUlian pa Ii A Tapa A Dam Sakna\n(Jesus ii na lamdang a vawt anina)\nUlian pa in atapa dam na tu hu ngen\nJesus sia Jerusalem ah Paisan Poai asiim na pan Galilee ngam Cana khua hong theng kik hi. Tua Cana khua ah kumpi naseam ulian khat (Noble man, MP) khat taw ki mu hi. Tua ulian pa sia Capernaum ah om atapa ci na zawm sia pai le dam tu um ahikom Capernaum ah apai na tu hu ngen hi. Jesus in MP pa up na amu ciang Isarael te ih up na saang kho zaw ah Isaraelte sia na lamdang sep na om ciang bek um thei ci sia phawk ahi kom, “Pai tan, na tapa nungta tu hi!” ci ziau hi. Jesus dei dan sia mihingte in na lamdang vawt ciang bek um ngawl ah aup na kho tu sia dei hi.\nUlian pa up na hang atapa dam\nNa lamdang sep na sia (1) Thu ku,(2) Thuthak zong hi aa(3) Ngei na saang ah athuk zaw/ ngei na val ah nasep na khat hi. Jesus ih dam tu hi aciciang ulian pa zong in um lel hi ta na cia pai hi. Inn athet ciang atapa na dam zo takpi hi. Bang hun laitak dam ziam ci in adok ciang a inn om te ih a son hun sia Jesus ih ,”Pai tan natapa nung ta tu hi” aci hun lian in asuuk thai ah adam hun lian ana hi hi. Hi bang in na lamdang asep na hang in ulian pa le a innkuanpuite Jesus sang uh hi.\nKum 38 Peang Zaw Pa A Dam Sakna\n(Jesus ih na lamdang a vawt athumna)\nTui kilok ciang a tuak masa sia dam theina Bethesda tuicing\nGalilee ah na lamdang a vawt zawk ciang, Jerusalem Biakna poai ah Jesus pai hi. Judahte ii azeksa ngeina (Pihnyat) a zuina khat ahi hi. Tua poai sia Jerusalem vateal ah vawt kul aa, Jesus ii amasaphit bel a paina ahi hi. Jerusalem tuu kongpi hui ah Bethesda tuicing khat om hi. Tua tuicing ii kiim ah talaap (Tum theina kong) mun nga ah om hi. mihing tam mama taak theina tual zaihial khat zong om tuak hi.\nTua tuicing aki lok laitak a tuak masa bel sia dam valian hi. A lamdang mama khat in a tepte uh thu khat ahi hi. A tui ki nok tu hun sia kuama in he khol ngawl hi. Laithiangtho thiam T.G Bellet ii sonna pan,” Atichia ngawl het siama lam en in ngak tek uh hi. Jesus a om hunlam zong phawk nawn ngawl uh hi. Mittaw peang baite sia ki phul vapawk liang uh hi. Leitung mite ii ih heak vacin ngawl muanmawkna taw ih ngamtat sia daan hi tuak hi. Mihingte sia Pathian ki mangil aa, setzukte bang ki hi thong ngawl ziam?” ci hi.\nVantung mi khat hong tuak suk aa, a sau ciang tui ki nok hi ci in um uh hi. Mu nuam, he nuam tek uh ahiciang cina ngawl te zong pai ngeeinguui hi tuak hi. Tui aki lok lian laitak a leang masa phit sia dam tu ahikom ki nging sa in om kiukiau tek hi tuak hi.\nKum 38 cinapa tung Jesus in na dam nuam ziam ci in dong?\nTua a ngakte sung ah kum 38 sung a ngakpa sia a mu po ciang, a mu ngei ahi ngawl hang natna ngongam nei aa, dam nuam ahi hunlam, kum tam mama ngak zo ahi hunlam he pai hi. A hesuakna sia pusuak aa, pasal pa mun ah,” Dam nuam ni ziam?” ci in dong hi. Cinat sia haksa mama aa, mihing theampo ii cidam nop sia Jesus in he hi. A ngim huai mama sung pan suataak nuam hi. Tua pasal pa sia a hu tu, tui ki nok laitak a sawn tu kuama om ngawl ahi hu in kum 38 a ngak zawk hi zo hi. Mihingte eima le eima ki suakta thei ngawl aa, hong hu tu khat akul hunlam hong phawk sak hi. Mihing tetek ki suanna zong bangma pen ngawl hi.\nJesus in,” Na luppha luak in aa, pai in” ci.\nTua pasal pa sia kum 38 bang ngak zo ahiciang a lupna phak khat a nei sim ngawl adang bang nei ci sia ki he ngawl hi. A luppha a lua zawk ciang pai a sawl hi.” Pai in,” ci kammal sia in a ci a dam zawk ciang to thong nawn ngawl aa, a zaak thu son in pai le oai hi. Dam ngawl vangui, tha nei ngawl vangui in ki pai thei ngawl, na ki seam thei ngawl hi. Nuntaakna thak ih nei ciang, thathak ih nei ciang bek in na ki seam thei pheang hi. Jesus in tuapa nuntaakna thak pia hi. Tua ni sia Sabath ni hi aa, Jewte in tua pasal pa mun ah banghang na puanlom pua ni ziam ci in maw pusak uh hi. Ahihang Jesus in cidam ngawl sia damsak aa, lam pai a sawl lel hi.\nA thupi bel sia suatakna ih nga tu, ngupna ih nga tu ahi hi.\n(Zom lai tu)\n« Tawntung Nuntakna Na Nga Zo Le?\nPathian It Masa Tu, Ki Itna bosua Ngawl Tu »